
# Text

śrīmaitrāyaṇīyamānavagṛhyasūtrabhāṣyam /

prathamaḥ puruṣaḥ /

prathamaḥ khaṇḍaḥ

atha mānavagṛhyasūtraprārambhaḥ /
oṃ upanayanaprabhṛti vratacārī syāt // mangs_1,1.1 //

mārgavāsāḥ saṃhatakeśo bhākṣācāryavṛttiḥ saśalkadaṇḍaḥ sapta /
muñjāṃ mekhalāṃ dhārayedācāryasyāpratikūlaḥ sarvakārī // mangs_1,1.2 //
yadenamupeyāt tadasmai dadyād bahūnāṃ yena saṃyuktaḥ // mangs_1,1.3 //nāsya śayyāmāviśet // mangs_1,1.4 //na savasrayet // mangs_1,1.5 //na rathamārohet // mangs_1,1.6 //nānṛtaṃ vadet // mangs_1,1.7 //na muṣitāṃstriyaṃ prekṣeta // mangs_1,1.8 //na vihārārtho jalpet // mangs_1,1.9 //na rucyarthaṃ kiṃcana dhārayīta // mangs_1,1.10 //sarvāṇi sāṃ sparśikāni strībhyo varjjayet // mangs_1,1.11 //na madhumāṃse prāśnīyāt kṣāralavaṇe ca // mangs_1,1.12 //na snāyādudakaṃ vā bhyāveyāt // mangs_1,1.13 //yadi snāyāddaṇḍa ivāpsu plaveta // mangs_1,1.14 //prāgastamayānniṣkramya samidhāvahārerddhariṇyau brahmavarcasakāma iti śrutiḥ // mangs_1,1.15 //imaṃ stomamarhata ityagniṃ parisamuhya paryukṣya paristīryaidhosyedhiṣīmahīti samidhamādadhāti, samidasi samedhiṣīmahīti dvitīyām // mangs_1,1.16 //apo adyānvacāriṣamityupatiṣṭhate // mangs_1,1. 17 //
yadagre tapasā tapo brahmacaryamupeyamasi /
priyāḥ śrutasya bhūyāsmāyuṣmantaḥ sumedhasa iti mukhaṃ vimṛṣṭe // mangs_1,1.18 //
bhadraṃ karṇebhiḥ śṛṇuyāma devā iti śrotre abhimṛśati // mangs_1,1.19 //bhadraṃ paśyemākṣābhir yajatrā iti cakṣuṣī // mangs_1,1.20 //sthirai raṅgai stuṣṭuvāṃ sastanūbhir vyaśema devahitaṃ yadāyu rityaṅgāni // mangs_1,1.21 //iha dhṛtiriha svadhṛtiriti hṛdayadeśamārabhya japati // mangs_1,1.22 //rucaṃ no dhehīti pṛthivīmārabhate // mangs_1,1.23 //
tryāyuṣaṃ jamadagneḥ kaśyapasya tryāyuṣamagastyasya tryāyuṣam /
yaddevānāṃ tryāyuṣaṃ tanme astu tryāyuṣamiti bhasmānāṅgāni saṃspṛśyāpohiṣṭhīyābhirmārjāyate // mangs_1,1.24 //
iti prathamaḥ khaṇḍaḥ //1//
dvitīyaḥ khaṇḍaḥ /
oṃ atha saṃdhyāmupāste // mangs_1,2.1 //
prāgastamayānniṣkramyottarato grāmasya purastādvā śucau deśe niṣedyopaspṛśyāpāmañjaliṃpūrayitvā pradakṣiṇamāvṛtya āyāhiviraje devyakṣare brahmasaṃmite /
gāyatrīṃ chandasāṃ mātaridaṃ brahma juṣasva me ' ityāvāhayati // mangs_1,2.2 //
ādyojo 'sīti japitvā kaste yunaktīti yojayitvoṃ bhūrbhuvaḥ svastatsaviturityaṣṭau kṛtvaḥ prayuṅkta ityāmnātāḥ kāmā ādevo yātīti triṣṭubhaṃ rājavanyasya yuñjata iti jagatiṃ vaiśamya // mangs_1,2.3 //udutyaṃ jātavedasamiti dve nigadya kaste vimuñjatīti vimucyodakāñjalimutsṛjati // mangs_1,2.4 //evaṃ prātastiṣṭhan // mangs_1,2.5 //etena dharmeṇa dvādaśacaturviṃśatiṃ ṣaṭtriśatamaṣṭācatvāriṃ śataṃ vā varṣāṇi yo brāhmaṇo rājanyo vaiśyo vā drahmacaryaṃ carati muṇḍaḥ śikhājaṭaḥ sarvajaṭo vā malajñurabalaḥ kṛśaḥ snātvā sa sarvaṃ vindate yatkiṃcinmanasecchatīti // mangs_1,2.6 //etena dharmeṇa sādhvadhīte // mangs_1,2.7 //chandasyarthānbudhvā snīsyan gāṃ kārayet // mangs_1,2.8 //ācāryamarhayocchrotriyaḥ // mangs_1,2.9 //anyo vedapāṭhī na tasya snānam // mangs_1,2.10 //āpo hiṣṭheti tisṛbhirhiraṇyavarṇāḥ śucaya iti dvābhyāṃ snātvāhate vāsasī paridhatte // mangs_1,2.11 //vasvasi vasumantaṃ mā kuru sauvarcasāya mā tejase brahmavarcasāya paridadhāmīti paridadhāti // mangs_1,2.12 //
yathā dyauśca pṛthivī ca na bibhīto na riṣyataḥ /
evaṃ me prāṇa mā riṣa ityāṅkte // mangs_1,2.13 //
hiraṇyamāvadhnīte // mangs_1,2.1 //chatraṃ dhārayate daṇḍaṃ mālāṃ gandham // mangs_1,2.15 //pratiṣṭhe sthodaivate dyāvāpṛthivī mā mā saṃtāptamityupānahau // mangs_1,2.16 //dvivastro 'ta urdhvaṃ bhavati tasmācchobhanaṃ vāso bhartavyamiti śrutiḥ // mangs_1,2.17 //āmantryagurūn gurubandhūṃśca svān gṛhānvrajet // mangs_1,2.18 //pratiṣiddhamaparayā dvārā niṣkramaṇaṃ malavadvāsasā saha saṃvastraṇaṃ rajaḥ sunāsinyā saha śayyā gurorduruktavacanamasthāne śayanaṃ smayanaṃ saraṇaṃ sthānaṃ yānaṃ gānaṃ tasya cekṣaṇam // mangs_1,2.19 //paurṇamāsyāmamāvāsyāyāṃ vāgneyena paśunā yajeta // mangs_1,2.20 //tasya pavirbhakṣayitvā yathāsukhamata ūrdhvaṃ madhumāṃse prāśnīyātkṣāralavaṇe ca // mangs_1,2.21 //
iti dvitīyaḥ khaṇḍaḥ //

tṛtīyaḥ khaṇḍaḥ /

yamevaṃ vidvāṃsamabhyudiyādvābhyasta miyādvā pratibudhya japet

punarmā maitvindriyaṃ punarāyuḥ punarbhagaḥ

punardraviṇā maitu māṃ punarvāhyaṇa maitu mām

athoyatheme dhiṣṇyāso agnayo yathāsthānaṃ
kalpayantā mihai-vetyabhyuditaḥ // mangs_1,3.1 //punarmātmā punarāyuraitu punaḥ prāṇaḥ punarākūtiraitu vaiśvānaro vāvṛdhāno vareṇāntastiṣṭhato me mano amṛtasya ketuḥ ityabhyasta mitaḥ // mangs_1,3.2 //ubhāveva vābhyudito japedubhāveva vābhyastamitaḥ // mangs_1,3.3 //yadyācaraṇīyānvācaredanākrośedabhojyasyavānna maśnīyādakṣi vāspandetkarṇo vākrośedagniṃ vā citimārohetsmaśānaṃ vā gacchedyupaṃ vospṛśedretaso vā skandedetābhyāmeva mantrābhyāmāhutirjuhuyādapi vājyalipte samidhe vādadhyādapi vā mantrāveva japet // mangs_1,3.4 //evamadharmamācaryāsthūlam // mangs_1,3.5 //sthūle veṣaṇayā viharedavastro lomatvagācchādo 'gnimārohetsaṃgrāme vā dhātayedapi vāgnimindhānaṃ tapasā'tmānamupayojayīta // mangs_1,3.6 //
iti tṛtīyaḥ khaṇḍaḥ

caturthaḥ khaṇḍaḥ
varṣāsu śravaṇena svādhyāyānupākurute // mangs_1,4.1 //
sa juheti-

apvānāmāsi tasyāstejoṣṭraṃ gamayem / ahamiddhi pituḥ parimedhāmṛtasya jagrabha sūrya ivājani svāhā /

sarasvatīnāmāsi sarasvannāmāsi /
yuktirnāmāsi yojo nāmāsi /
matirnāmāsi mane nāmāsi //

tasyāstejoṣṭrīṃ gameyam /
tasya tejoṣṭraṃ gamayemiti sarvatrānuṣajati // mangs_1,4.2 //
yuje svāhā prayuje svāhodyujesvāhetyetairattevāsināṃ yogamicchanniti // mangs_1,4.3 //
prāk sviṣṭakṛtotha japati /
ṛtaṃ vadiṣyāmi satyaṃ vadiṣyāmi tanmāmavatu tadvaktāramavatvavatu mā bhavatu vaktāram /
vāṅ me manasi pratiṣṭhinā, mano me vaici pratiṣṭhitamāvirāyurmayi dhehi vedasya vāṇīḥ stha /
oṃ bhūrbhuvaḥ svastatsavituriti // mangs_1,4.4 //

darbhapāṇistriḥ sāvitrī madhīte /
triṃścādito 'nuvākān /
ko vā yunaktīti ca /
upākurmahe 'dhyāyānupatiṣṭhantu chandāsīti ca // mangs_1,4.5 //

tasyānadhyāyāḥ samūhanvāto valīkakṣāraprabhṛti varṣaṃ na vidyotamāne na stanayatīti śrutirākālikaṃ devatumulaṃ vidyuddhanvolkātyakṣarāḥ śabdāḥ /
ācāreṇānye // mangs_1,4.6 //
arddhapañcamānmāsānadhītyotsṛjati pañcārddhaṣaṣṭhānvā // mangs_1,4.7 //
atha japati ṛta mavādiṣaṃ tanmāvīt ttadvaktāramāvīdāvīnmāmāvīdvaktāram /
vādh me manasi pratiṣṭhitā mano me vāci pratiṣṭhitaṃ māvirāyur mayi dhehi /
vedasya vāṇīḥ stha /
oṃ bhūrbhuvaḥ svastatsavituriti // mangs_1,4.8 //

darbhapāṇistriḥ sāvitrīmadhīte /
trīṃścādito 'muvākān ko vo vimuñcatīti vimucyotsṛjāmahedhyāyānpratīśvasantu chandāsīti ca // mangs_1,4.9 //
pratipadaṃ pakṣiṇīṃ rātrīṃ nādhīyīta nāta ūrdhvamabhreṣu // mangs_1,4.10 //ākāliko vidyutsnanayitnuvarṣeṣu // mangs_1,4.11 //gonāmeṣu mantrabrāhmaṇakalpayitṛmedhamahāvratāṣṭāpadīṃ vaiṣuvatāni divādhīyīta vaiṣuvattamārdrapāṇiḥ // mangs_1,4.12 //rudānna naktaṃ na bhuktā na grāme // mangs_1,4.13 //śukriyasya pravargyakalpe niyamo vyākhyātastrayoviṃśaṃ tu saṃmīlya // mangs_1,4.14 //gavāṃ tu na sakāśe gonāmāni gārbhiṇīnāmasakāśe 'ṣṭāpadīṃreto mūtramiti ca // mangs_1,4.15 //śunīśīryasya ca saurye cakṣuṣkāmasya cakṣurno dhehi cakṣuṣa iti sūryo 'po 'vagāhata iti ca ādityasairyayāmyāni ṣaḍṛcāni divādhīyīta // mangs_1,4.16 //upākṛtyotsṛjya ca tryahaṃ pañcarātrameke // mangs_1,4.17 //vedārambhaṇe samāptau cākālam // mangs_1,4.18 //
iti caturthaḥ khaṇḍaḥ /

pañcamaḥ khaṇḍaḥ
athāto 'ntarakalpaṃ vyākhyāsyāmaḥ // mangs_1,5.1 //darbhamayaṃ vāsaḥ paridhāyacamyāpāṃ naptra iti tīre japitvāpo 'vagāhya oṃbhūrbhuvaḥ svastatsavituriti // mangs_1,5.2 //darbhapāṇistriḥ sāvitrīmadhīte trīṃ śvādito 'nuvākān // mangs_1,5.3 //āpo devīrhaviṣmatīrimā nigrābhyo stha mahitrīṇāmavo 'stu agnerarāyurasi devī rāpo apāṃ napāddevīrāpo madhumatīragnaye svāhā rātrīṃ rātrīmityaṣṭau // mangs_1,5.4 //yā oṣadhayaḥ samānyāyanti punantu mā pitaro 'gnermanve saśevṛdhamadhidhāḥ kayā naścitra ābhuvadūtīti tisraḥ // mangs_1,5.5 //tacchaṃyorā vṛṇīmaha iti mārjayitvā vāsāṃsyutsṛjāyācāryānpitṛdharmeṇa tarpayanti // mangs_1,5.6 //śrāddhakalpena śeṣo vyākhyātaḥ // mangs_1,5.7 //
iti pañcamaḥ khaṇḍaḥ /

ṣaṣṭhaḥ khaṇḍaḥ /
athātogniṃ pravartayanti // mangs_1,6.1 //
uttarato grāmasya purastādvā śucau deśe vedyākṛtiṃ kṛtvāhavanīyasthāne saptacchandāṃsi pratiṣṭhāpya viṣṭharā darbhamuṣṭhīnvā dakṣiṇāgnisthāne praugākṛtiṃ kauśitaṃ khātvā paścādutkaramapāṃ pūrayitvā

gārhapatyasthāne 'gniṃ praṇīya yuñjānaḥ prathamaṃ mana ityaṣṭau dutvā /
ñakūtamagniṃ prayujaṃ svāheti ṣaḍ juhoti viśvo devasya netu riti saptamīm // mangs_1,6.2 //
yajñiyānāṃ samidhāṃ trīṃ strīn samitpūlānupakalpya prāksviṣṭakṛtastiṣṭhanto vyāhṛtipūrvakaṃ khaṇḍilasyādītastribhi ranuvākairekaikena svāhākārāntābhirādadhati // mangs_1,6.3 //āpodiṣṭīyābhiḥ kausitān mārjayitvā dhānābhir brābmaṇānsvasti vācayanti dhānābhir brāhmaṇānsvasti vācayanti // mangs_1,6.4 //iti mānave ṣaṣṭhaḥ khaṇḍaḥ //6//
saptamaḥ khaṇḍaḥ

athopaniṣadarhāḥ /
brahmacārī sucariti medhāvī karmakṛddhanadaḥ priyo vidhāṃ vā vidyāyānveṣyan // mangs_1,7.1 //
tāni tīrthāni brahmaṇaḥ // mangs_1,7.2 //bhāryāṃ vindate // mangs_1,7.3 //kṛttikā svāti pūrvairiti varayet // mangs_1,7.4 //rohiṇīmṛgaśiraḥ śravaṇāśraviṣṭhottarāṇītyupayame tathodvāhe yadvā puṇyoktam // mangs_1,7.5 //pañca vivāhakārakāṇi bhavanti vittaṃ rūpaṃ vidyā prajñā bāndhava iti // mangs_1,7.6 //ekālābhe vittaṃ visṛjed dvitīyālābhe rūpaṃ tṛtīyālābhe vidyāṃ prajñāyāṃ bāndhava iti ca vivahante // mangs_1,7.7 //bandhumatīṃ kanyāmaspṛṣṭamaithunā samānavarṇāsamānapravarāṃ yavīyasīṃ nagnikāṃ śreṣṭhām // mangs_1,7.8 //vijñānamasyāḥ kuryādaṣṭau loṣṭhānāharesītā- loṣṭhaṃ vediloṣṭhaṃ dūrvāloṣṭhaṃ gomayaloṣṭhaṃ phalavato vṛkṣasyadhastālloṣṭhaṃ śmaśānaloṣṭha madhvaloṣṭhabhirīṇaloṣṭhamiti // mangs_1,7.9 //devāgāre sthāpayitvātha kanyāṃ grāhayet yadi smaśānaloṣṭhaṃ gṛhṇīyādadhvaloṣṭhabhiriṇaloṣṭhaṃ vā no payamet // mangs_1,7.10 //saṃjuṣṭāṃ dharmeṇopayaccheta brāhmeṇa śaulkena vā // mangs_1,7.11 //śatamiti rathaṃ dadyāt gomithunaṃ vā // mangs_1,7.12 //
iti saptamaḥ khaṇḍaḥ /

aṣṭamaḥ khaṇḍa
paścādagneścatvāryāsanānyupakalpayīta // mangs_1,8.1 //teṣūpaviśanti purastatpratyaṅmukho dātā paścātprāṅmukhaḥ pratigrahītā dāturuttarataḥ pratyaṅmukhī kanyā dakṣiṇata udaṅmukho mantrakāraḥ // mangs_1,8.2 //teṣāṃ madhye prāk tūlāndarbhānastīryā kāṃsyamakṣatodakena pūrayitvā avidhavāsmai prayacchati // mangs_1,8.3 //tatra hiraṇyam // mangs_1,8.4 //aṣṭau maṅgalyānyāvedayati // mangs_1,8.5 //maṅgalyānyuktā dadāmi pratigṛhṇāmīti trirbrahmadeyā pitā bhrātā vā dadyat // mangs_1,8.6 //sahiraṇyānañjalīnāvapati dhanāya tvetidātā putrebhyastveti pratigrahītā tasmai pratyāvapati // mangs_1,8.7 //caturvyatihṛtya dadāti // mangs_1,8.8 //sāvitreṇa kanyāṃ pratigṛhya prajāpataya iti ca ka idaṃ kasmā adāditi sarvatrānuṣajati kāmaitatta itiyantam // mangs_1,8.9 //samānā vā ākūtānīti saha japantyāntādanuvākasya // mangs_1,8.10 //khe rathasya khe nasaḥ yugasya śatakrato apālamindrastriḥ pūrtyavakṛṇotsūryatvaca miti tenodakāṃsyena kanyāmabhiṣiñcet // mangs_1,8.11 //iti aṣṭamaḥ khaṇḍaḥ //8//
navamaḥ khaṇḍaḥ
ṣaḍadhyārhā bhavantyṛtvigācāryo vivāhyo rājā snātakaḥ priyaśceti // mangs_1,9.1 //aprākaraṇikānvā parisaṃvatsarādarhayanti // mangs_1,9.2 //prākaraṇikāḥ kartāraḥ sadasyāśca vṛtāḥ // mangs_1,9.3 //na jīvatpitṛkor'dhyaṃ pratigṛhṇīyāditiśrutirathavā pratigṛhṇīyāt // mangs_1,9.4 //athainamarhayanti // mangs_1,9. 5 //kāṃsye camase vā dadhi madhu cānīya varṣīyasā pidhāyācamanīyaprathamaiḥ pratipadyante // mangs_1,9.6 //virājo dohosi virājo dohosi virājo dohamaśīya mayi dohaḥ padyāyai virājaḥ kalpatāmityekaika māhrimāṇaṃ pratīkṣate // mangs_1,9.7 //sāvitreṇa viṣṭaraṃ pratigṛhya ahaṃ varṣma sadṛśānāmudyatāmiva sūryaḥ idaṃ tamabhitiṣṭhāmi yo mā kaścābhidāsatīti japati // mangs_1,9.8 //rāṣṭrabhṛdasītyācārya āsandīmanumantrayate // mangs_1,9.9 //mā tvā doṣa ityadhastātpādayorviṣṭaramupakarṣati // mangs_1,9.10 //viṣṭara āsīnāyai kaikaṃ triḥ prāha // mangs_1,9.11 //naiva bho ityāha nama ārṣeyāyeti śrutiḥ spṛśatyarghyam // mangs_1,9.12 //
pādyena pādau prakṣālya sāvitreṇa madhuparkaṃ pratigṛhya pratiṣṭhāpyavasāyya namo rudrāya pātrasade namo rudrāya pātrasada iti prādeśenādhyadhi pratidiśaṃ pradakṣiṇaṃ
sarvato 'bhyuddiśati // mangs_1,9.13 //madhuvātā ṛtāyata iti tisṛbhiraṅgulyā pradakṣiṇaṃ pratyṛcaṃ trirāyauti // mangs_1,9.14 //amṛtopastaraṇamasītyupastarati // mangs_1,9.15 //satyaṃ yaśaḥ śrīrmayi śrīḥśrayatāmiti madhuparkaṃ triḥ prāśnāti // mangs_1,9.16 //amṛtāpidhānamasītyācāmati // mangs_1,9.17 //suhṛde 'vaśiṣṭaṃ prayacchati // mangs_1,9.18 //asi pāṇirgāṃ prāha // mangs_1,9.19 //hato me pāpmānaṃ me hata oṃkuruta iti preṣyati // mangs_1,9.20 //caturo brāhmaṇānnānāgotrān bhojayate // mangs_1,9.21 //paśvaṅgaṃ pāyasaṃ vā kārayennāmāṃso madhuparka iti śrutiḥ // mangs_1,9.22 //
yadyutsṛjenmātā rudrāṇāṃ duhitā vasūnāṃ svasādityānāmamṛtasya nābhiḥ /

pranuvocaṃ cikituṣe janāya māgā manāgā maditiṃ vaṅiṣṭa /
bhurbhuvaḥ svarotmutsṛjatu tṛṇānyattu // mangs_1,9.23 //
athālaṃkāraṇamalaṃkaraṇamasi sarvasmā alaṃ me bhūyāsam // mangs_1,9.24 //praṇāpānau me tarpaya udīnarūpe me tarpaya sucakṣā aha makṣibhyāṃ bhūyāsaṃ suvarcā mukhena suśrutkarṇābhyāṃ bhūyāsāmiti yatāliṅgamaṅgāni saṃspṛśati // mangs_1,9.25 //atha gandhotsadane vāsasī // mangs_1,9.26 //
paridhāsye yaśo dhāsye dīrghāyutvāya jaradaṣṭirastu

śataṃ jīvemaśaradaḥ purūcī rīyaspoṣamabhisaṃvyayiṣye

yaśasā mādyāvā pṛthivī yaśasendrā bṛhaspatī

yaśo bhagaśca māriṣadyaśo mā prati mucyatāmaṃ
ityahataṃ-vāsaḥ paridhatte // mangs_1,9.27 //kumāryāḥ pramadane bhagamaryamaṇaṃ pūṣaṇaṃ tvaṣṭāramiti yajati // mangs_1,9.28 // /prāksviṣṭakṛtaścatasro avidhavā nandīrupavādayanti // mangs_1,9.29 //abhyantare kautuke devapatnīrjayati // mangs_1,9.30 //iti navamaḥ khaṇḍaḥ //9//
daśamaḥ khaṇḍaḥ
prāgudañcaṃ lakṣaṇamuddhṛtyāvokṣya sthaṇiḍalaṃ gomayenopalipya maṇḍalaṃ caturasraṃ vā agniṃ nirmathyābhimukhaṃ praṇayet tatra brahmopaveśanam // mangs_1,10.1 //darbhāṇāṃ pavitre mantravadutpādyemaṃstoma marhata ityagniṃ parisamuhya paryukṣya paristīrya paścādagnerekavadbahiḥstṛṇāti // mangs_1,10.2 //udakprāktūlāndarbhānprakṛṣya dakṣiṇāṃstathottarānagreṇāgniṃ dakṣiṇairuttarānavastṛṇāti // mangs_1,10.3 //dakṣiṇato 'gnerbrahmaṇe saṃstṛṇātyaparaṃ yajamānāya paścārjjhe patnyai aparamaparaṃśākhodakadhārayorlājā dhāryāśca paścādyugadhārasya ca // mangs_1,10.4 //syonā pṛthivi bhavetyetayāvasthāpya śamīmayīḥ śamyāḥ kṛtvāntagorṣṭhe 'gnimupasamādhāya bhartā bhāryāmabhyudānayati // mangs_1,10.5 //
vāsasonte gṛhītvā-
'aghora cakṣurapatighnyedhi śivā paśubhyaḥ sumanāḥ suvarcāḥ vīrasūdervakāmā syonā śaṃ no bhava dvipade śaṃ catuṣpade' ityabhiparigṛhyābhyudānayati // mangs_1,10.6 //uttareṇa rathaṃ vānovānuparikramyāntareṇa jvalanavahanāvatikramya dakṣiṇāsyāṃ dhuryuttarasya yugatanmano 'dhastātkanyāmavasthāpya śamyāmutkṛṣya hiraṇyamantardhāya hiraṇyavarṇāḥ śucaya iti tisṛbhiradbhirabhiṣicya ajtraiva bāṇaśabdaṃ kuruteti preṣyati // mangs_1,10.7 //
athāsyai vāsaḥ prayacchati-

yā akṛntanyā atanvanyā āvanyā avāharan

yāścāgnādevyo 'ntānabhito 'tatananta /
tāstvādevyo jarase saṃvyayantvāyuṣmatīdaṃ paridhatsva vāsaḥ-ityahataṃ vāsaḥ- paridhāpyānvārabhyādhārāvājyabhāgau hutvā agnaye janavide svāhetyuttarārdhe juhoti somāya janavide svāheti dakṣiṇārddhe gandharvāya janavide svāheti madhye // mangs_1,10.8 //yukto vaha yadākūtamiti dvābhyāmagniṃyojayitvā nakṣatramiṣṭvā nakṣatradevatāṃyajettithiṃ tithidevatāmṛtudevatāṃ ca // mangs_1,10.9 //
somodadadgandharvāya gandharvo dadadagnaye /

raviṃ ca putrāṃścādādagnirmahyamatho imām

agnirasyāḥ prathamo jātavedāḥ

so 'syāḥ prajñā muñcatu mṛtyupāśāt /

tadidaṃ rājā varuṇo 'numanyatām /

yathedraṃstrīpautramaganma rudriyāya svāha-
iti hiraṇyagarbha ityaṣṭābhiḥ pratyṛcamājyāhutīrjuhuyāt // mangs_1,10.10 //
yena ca karmaṇecachettatra ca jayān juhuyāt jayānāṃca śrutistāṃ yatoktām /
ākūtyai tvā svāhā, bhūtyai tvā svāha, prayuje tevā svāha, nabhase tvā svāha, aryambhaṇe tvā svāha, samṛdhyai tvā svāha, jayāyai tvā svāha, kāmāya tvā svāhetyṛcā stomaṃ prajāpataya iti ca // mangs_1,10.11 //
śuciḥ pratyaṅṅupayantā tāṃsamīkṣasvetyāha // mangs_1,10.12 //
tasyāṃ samīkṣamāṇāyāṃ japati--

mama vrate te hṛdayaṃ dadhātu mama cittamanucittaṃ te 'stu
mama vācamekamanā juṣasva prajāpatiṣṭhvā niyunaktumahyam-iti // mangs_1,10.13 //kā nāmāsītyāda // mangs_1,10.14 //
nāmadheye

prokte devasya tvā savituḥ prasave 'śvinorbāhubhyāṃ pūṣṇo hastābhyāṃ hastaṃ gṛhṇābhyasāviti hastaṃ gṛhṇannāma gṛhṇāti / prāṅmukhyāḥ prātyāṅmuka ūrdhvastiṣṭannāsīnāyā dakṣiṇa muttānaṃ dakṣiṇena nīcārikta mariktena- yathendrohastamagrahīt savitā varuṇo bhagaḥ /

gṛhṇāmi te sau bhagatvāya hastaṃ mayā patyā jaradṛṣṭiryathā sat //

bhago aryamā savitā purandhir mahyaṃ tvādurgārhapatyāya dovāḥ /

yāgre vāk samavadata purā devāsurebhyaḥ /

tāmadya gāthāṃ gāsyāmo yā strīṇāmuttamaṃ manaḥ /

sarasvati predamava subhage vājinīvati

yāṃ tvā viśvasya bhūtasya bhavyasya prāgāyāmyasyāgrataḥ /

amoha masmi sā tvaṃ sā tvamasyāpyamoham //

dyau rahaṃ pṛthivi tvamṛk tvamasi sāmāham //

retoha masmi reto dhattam //

tā eva vivāhāvahai puṃse putrāya karttavai /

śrīye putrāya vedhavai //

rāyasyoṣayā suprajāstvāya suvīryāya //
iti // mangs_1,10.15 //
abhidakṣiṇamānīyāgneḥ paścāt---

etamaśmānamātiṣṭatamaśmeva yuvāṃ sthiro bhavatam

kṛṇvantu viśve devā āyurvā śaradaḥ śatam /
iti dakṣiṇābhyāṃ pabhdyāmaśmānamāsthāpayati // mangs_1,10.16 //
yathendraḥ sahendrāṇyā avāruhad gandhamādanāt /

evaṃ tvamasmādaśmano avaroha saha patnyā //

ārohasva same pādau pra pūrvyāyuṣmatī kanye putravatī bhava /
ityevaṃ dvirāsthāpayati // mangs_1,10.17 //
catuḥ pariṇayati // mangs_1,10.18 //samitaṃ saṃkalpethāmiti paryāye paryāye brahmā brahmajapaṃ japet // mangs_1,10.19 //iti daśamaḥ khaṇḍaḥ //10//
ekādaśaḥ khaṇḍaḥ
tato yathārthaṃ karmasannipāto vijñeyaḥ // mangs_1,11.1 //aryamṇe 'gnaye pūṣṇe 'gnaye varuṇāya ca vrīhīn yavānvābhinirūpya prokṣya lājā bhṛjati // mangs_1,11.2 //mātre prayacchati sa jātāyā avidhavāyai // mangs_1,11.3 //athāsyai dvitīyaṃ vāsaḥ prayacchati tenaiva mantreṇa // mangs_1,11.4 //darbharajvā indraṇyāḥ saṃnahanamityantau samāyamya pumāṃsaṃ granthiṃ bandhnāti // mangs_1,11.5 //
saṃ tvā nahyāmi payasā pṛthivyāḥ saṃtvā nahyāmyadbhiroṣadhībhiḥ /

saṃ tvā nahyāmi prajayā dhanena sā sannaddhā sunuhi bhāgadheyam /
itiyantarato vastrasya yoktreṇa kanyāṃ saṃnahyate // mangs_1,11.6 //
athainānyupakalpayate śūrpāṃ lājā iṣīkā aśmāna māñjanam // mangs_1,11.7 //catasṛbhirdarbheṣīkābhiḥ śareṣīkābhirvā samuñajābhiḥ satūlābhirityekaikayā traikakubhasyāñjanasya saṃnikṛṣya vṛtrasyāsi kanīniketi bharturdakṣiṇamakṣi triḥ prathama māṅkte tathā paraṃ tathā patnyāḥ śeṣeṇa tūṣṇīm // mangs_1,11.8 //
diśi śalākāḥ pravidhyati yāni rakṣāṃsyabhito vrajantyasyā vadhvā agnisakāśa māgacchantyāḥ teṣāmahaṃ pratividhyāmi cakṣuḥ svasti vadhvai

bhūtapatirdadhātu //
iti // mangs_1,11.9 //lājāḥ paścādagnerupasādya śamīparṇaiḥ saṃyujya śūrpe samaṃ caturdhā vibhajyāgreṇāgniṃ paryāhṛtya lājādhāryai prayacchati // mangs_1,11.10 //lājā bhrātā brahmacārī vāñjalināñjalyorāvapati // mangs_1,11.11 //
upastaraṇābhidhāraṇaiḥ saṃpātaṃ tā avicchinnairjuhutaḥ /

aryamṇaṃ nu devaṃ kanyā agnimayakṣata

sosmāndevor'yamā preto muñjātu māmutaḥ svāhā //

tubhyamagne paryavahantsūryāṃvahatunā saha //

punaḥ patibhyo jāyāṃ dā agneḥ prajayā saha //

punaḥ patnī magniradādāyuṣā saha varcasā /

dīrghāyurasya yaḥ patirjīvāti śaradaḥ śatam //

iyaṃ nāryupabrūte 'gnaulājānāvapantikā /
dīrdhāyurastu me patiredhantāṃ jñātayo mameti // mangs_1,11.12 //evaṃ pūṣaṇaṃ nu devaṃ varuṇaṃ nu devam // mangs_1,11.13 //yena dyau rugretyādaya udvāhe homā jayābyātānāḥ saṃtatihomā rāṣṭrabhṛtaśca // mangs_1,11.14 //
ākūtāya svāheti jayāḥ prācī digvasanta ṛturityabhyātānāḥ /
prāṇādāpānaṃ saṃtanviti saṃtatihomā ṛtā ṣāḍṛtadhāmeti dvādaśarāṣṭrabhṛtaśca // mangs_1,11.15 //
trātāramindraṃ viśvādityā iti māṅgalye // mangs_1,11.16 //lājāḥ kāme na caturthāṃsviṣṭakṛtamiti // mangs_1,11.17 //
athaināṃ prācīṃ saptapadāni prakramayatyekamiṣe dve ūrje trīṇi prajābhyaścatvāri rāyaspoṣāya pañca bhavāya ṣaḍṭatubhyaḥ--

sakhā saptadībhava sumṛḍīkā sarasvatī /
mā te vyoma saṃdṛśī //
viṣṇustvā munnayatviti sarvatrānuṣajati // mangs_1,11.18 //paścādagre rohite carmaṇyānajuḍuhe prāggrīve lomato darbhānāstīrya teṣu vadhūmupaveśayatyapi vā darbheṣveva // mangs_1,11.19 //
imaṃviṣyāmi varuṇasya pāśaṃ yajjagrantha savitā satyadharmā /
dhātuśca yonau sukṛtasya loke riṣṭāṃ mā saha patyā dadhātu //
iti yokrapāśaṃ viṣāya vāsaso 'nte badhnāti // mangs_1,11.20 //anumatibhyāṃ vyāhṛtibhyaśca tvanno agne , ayāścāgnesīti ca // mangs_1,11.21 //śamīmayīstisro 'ktāḥ samidhaḥ samudrādūrbhirityetābhistisṛbhiḥ svāhākārāntābhirādadhāti // mangs_1,11.22 //akṣata saktūnāṃ dadhnaśca samavadāyedaṃ haviḥ prajananaṃ ma iti hutyājyenābhijuhoti // mangs_1,11.23 //kumbhādudakenāpohiṣṭhīyābhirmārjayante // mangs_1,11.26 //varo dakṣiṇā // mangs_1,11.27 //ityekādaśaḥkhamḍaḥ //11//
dvādaśaḥ khaṇḍaḥ

sumaṅgalīriyaṃ vadhūrimāṃ sametapaśya

saubhāgyamasyai datvāyāthāstvaṃ viparetana //
iti prekṣakānvrajato 'numantrayate // mangs_1,12.1 //atraiva sīmantaṃ karoti trīśyetayā śalalyā samūlena vā darbheṇa senāhanāmetyetayā // mangs_1,12.2 //
athābhyañjanti--

abhyajyakeśān sumanasyamānāḥ prajāvarīryaśase bahuputrā aghorāḥ /

śivā bhartuḥ śvaśurasyāvadāyāyuṣmatīḥ śvaśvamatīścirāyuḥ //
iti // mangs_1,12.3 //
jīvorṇayopasamasyati-

samasya keśānavṛjinānaghorān śikhā sakhībhyo bhava sarvābhyaḥ /

śivā bhava sukulohyamānāśivā janeṣu sahavāhaneṣu //
iti // mangs_1,12.4 //athaino dadhimadhu samaśruto yadvā haviṣyaṃ syāt // mangs_1,12.5 //tasya svasti vācayitvā samānā vā ākūtānīti saha japanti // mangs_1,12.6 //ubau saha prāśnītaḥ // mangs_1,12.7 //iti dvādaśaḥ khaṇḍaḥ //12//
trayodaśaḥ khaṇḍaḥ
puṇyāhe yuṅkte // mangs_1,13.1 //yuñjanti bradhnamiti dvābhyāṃ yujyamānamanumantrayate dakṣiṇamathottaram // mangs_1,13.2 //ahatena vāsasā darbhairvā rathaṃ saṃmārṣṭi // mangs_1,13.3 //ahkūnyaṅkāvabito rathaṃ ye dhāvantā vātā agnimabhiye saṃcaranti dūre hetiḥ patatrī vājinī vāṃste no 'gnayaḥ paprayaḥ pālayantu iti cakre abhimantrayate // mangs_1,13.4 //vanaspate viḍvaṅga itiyadhiṣṭānam // mangs_1,13.5 //
sukiṃ śukraṃ śalmaliṃ viśvarūpaṃ hiraṇyavarṇaṃ suvṛtaṃ sucakram āroha sūrye amṛtasya lokaṃ syonaṃ patye vahataṃ, kṛṇuṣva //
ityārohayati // mangs_1,13.6 //
anumāyantu devatā anubrahma suvīryam /
anukṣatraṃ tu yadbalamanumāmaitu madyaśaḥ //
iti prāṅabhiprayāya pradakṣiṇamāvartayati // mangs_1,13.7 //
pratimāyantu devatāḥ pratibrahma suvīryam /
pratikṣatraṃ tu yadbalaṃ prati māmaitu yadyaśaḥ //
iti yathāstaṃ yanta manumantrayate // mangs_1,13.8 //amaṅgalyaṃ cedatikrāmati anumāyantviti japati // mangs_1,13.9 //namo rudrāya grāmasada iti grāme imā rudrāyeti ca // mangs_1,13.10 //
'namo rudrāyaika vṛkṣasada' ityekavṛkṣe /
'ye vṛkṣeṣu śiṣpañjarā' iti ca // mangs_1,13.11 //

'namo rudrāya śmāśānasada' iti śmaśāne /
'ye bhūtānā madhipataya' iti ca // mangs_1,13.12 //

'namo rudrāya catuṣpathasada' iti catuṣpathe /
'ye pathāṃ pathi rakṣaya' iti ca // mangs_1,13.13 //

'namo rudrāya tīrthasada' iti tīrthe /
'ye tīrthāni pracarantīti' ca // mangs_1,13.14 //

yatrāpastaritavyā āsīditi samudrāya vaiṇave sindhūnāṃ pataye namaḥ /
namo nadīnāṃ sarvāsāṃ patye /
viśvāhā juṣatāṃ viśvakarmaṇāmidaṃ haviḥ svaḥ svāhetyapsūdakāñjalīnninayati /
amṛtaṃ vā āsye juhomyāyuḥ prāṇe 'pyamṛtaṃ brahmaṇā saha mṛtyuntarati /
prāsahāditi riṣṭiriti muktiriti mukṣīyamāṇaḥ sarvaṃ bhayaṃ nudasva svāheti triḥ parimṛjyācāmati // mangs_1,13.15 //

yadi nāvā taret sutrāmāṇamiti japet // mangs_1,13.16 //yadi rathākṣaḥ śamyāṇīvā riṣyetānyadvā rathāṅgaṃ tatraivāgnibhupasamādhāya jayaprabhṛtibhirhutvā sumaṅgalīriyaṃ vadhūriti japet vadhvā saha vadhūṃ sameta paśyata // mangs_1,13.17 //
vyutkrāma panthāṃ jaritāṃ javena śivena vaiśvānara iḍyāsyāgrataḥ /

ācāryo yena yena pathā prayāti tena tena saha //
ityubhāvevokrāmataḥ // mangs_1,13.18 //gobhiḥ sahāstāmite grāmaṃ praviśanti brāhmaṇavacanādvā // mangs_1,13.19 //iti trayodaśaḥ khaṇḍaḥ //13//
caturdaśaḥ khaṇḍaḥ
aparasminnahaḥ saṃdhau gṛhānpratipādayīta // mangs_1,14.1 //pratibrahmanniti pratyavarohati // mangs_1,14.2 //maṅgalāni prādurbhavanti // mangs_1,14.3 //goṣṭhātsantatāmulaparājiṃ stṛṇāti // mangs_1,14.4 //
rathādadhyopāsanāt--

yeṣvadhyeti pravasanyeṣu saumanasaṃ mahat /

tenopavhayāmahe te no jānantvāgatam //
iti tayābhyupaiti // mangs_1,14.5 //
gṛhānahṃ sumanasaḥ prapadye vīraṃ hi vīravataḥ suśevā

irāṃvahantī ghṛtamukṣamāṇāsteṣvahaṃ sumanāḥ saṃ vasāma //
ityabhyāhitīgniṃsohakaṃ sauṣadhamāvasathaṃ pratipadyate rohiṇyā mūlena vā yadvā puṇyoktam // mangs_1,14.6 //paścādagne rohite carmaṇyānaḍuhe prāggrīve lomato darbhānastīrya teṣu vadhūmupaveśayatyapi vā darbheṣveva // mangs_1,14.7 //
athāsyai brahmacārimamupastha āveśayati-

somenādityā balinaḥ somena pṛthivī mahī

asau nakṣatrāṇāmeṣāmupasthe soma āhitaḥ //
iti // mangs_1,14.8 //athāsya tilataṇḍulānāṃ phalamiśrāṇāmañjaliṃ pūrayitvotthāpyāthāsyai dhrumaruṅatīṃ jīvattīṃ saptaṛṣīniti darśayet // mangs_1,14.9 //
acyutā dhruvā dhruvapatnī druvaṃ paśyema sarvataḥ

dhruvāsaḥ parvatā ime dhruvā strī patikuleyam //
iti tasyāṃ samīkṣamāṇāyāṃjapati // mangs_1,14.10 //
śvabhūte prājāpatyaṃ payasi sthālīpākaṃ śrapayitvā tasya juhoti /
ājyaśeṣe dadhisamānīya tena hutaśeṣaṇa // mangs_1,14.11 //

cakrīvānaḍuhau vā me vāṅmaitu te manaḥ

cākravākaṃ saṃ vananaṃ tannau saṃ vananaṃ kṛtam-
iti yajamānastriḥ prāśnātyavaśiṣṭaṃ tūṣṇīṃ patnī // mangs_1,14.12 //aparānhe piṇḍapitṛyajñaḥ sa vyākhyātaḥ // mangs_1,14.13 //saṃvatsaraṃ brahmacaryaṃ carato dvādaśarātraṃ trirātramekakarātraṃ vā // mangs_1,14.14 //athāsyai gṛhān visṛjet // mangs_1,14.15 //
yokrāśaṃ viṣāya tau saṃnipātayet-

apaśyaṃ tvā manasā dīdhyānāṃ svāyāṃ tanuṃṛtviye bādhamānām /

upa māmuccā yuvatirbabhūyāḥ prajāyasva prajāyasva prajayā putrakāme //

prajāpatistanvaṃ me juṣasva tvaṣṭā devaiḥ sahamāna indraḥ /

viśvedevairṛtubhiḥ saṃ vidānaḥ puṃsāṃ bahūnāṃ mātarau syāva //

ahaṃ garbha madadhāmoṣadhīṣvahaṃ viśveṣu bhuvaneṣvantaḥ /

ahaṃ prajā ajanayaṃ pṛthivyā haṃ janibhyo aparīṣu putrān //
iti stryādivyatyāsaṃ japati // mangs_1,14.16 //karaditi bhasahamabhibhṛśati // mangs_1,14.17 //jananītyupajananamaṃ // mangs_1,14.18 //bṛhaditi jātaṃ pratiṣṭhitam // mangs_1,14.19 //etena dharmeṇa ṛtāvṛtau saṃnipātayet // mangs_1,14.20 //iti caturdaśaḥ khaṇḍaḥ //14//
pañcadaśaḥ khaṇḍaḥ

tṛtīye garbhamāse araṇī āhṛtya ṣaṣṭhe 'ṣṭhame vā jayaprabhṛtibhirhutvā paścādagnerdarbheṣvāsīnīyāḥ patnyāḥ sarvān pramucya keśānnavanītenābhyajya-- triśyenayā śalalyā śamīśākhayā ca sa palāśayā punaḥ patnīmagniradāditi sīmantaṃ karoti // mangs_1,15.1 //
iti pañcadaśaḥ khaṇḍaḥ //15//
ṣoḍaśaḥ khaṇḍaḥ
aṣṭhame garbhamāse jayaprabhṛtibhirhurvā phalaiḥ snāpasitvā yā oṣadhaya ityanuvākenāhatena vāsasā pracchādya gandhapuṣpairalaṃkṛtya phalāni kaṇṭhe vai saṃsṛjyāgniṃ pradakṣiṇaṃ kuryāt // mangs_1,16.1 //prajāṃ me naryapāhīti mantreṇopasthānaṃ kṛtvā guṇavato brāhmaṇān bhojayet // mangs_1,16.2 //phalāni dakṣiṇā dadyāt // mangs_1,16.3 //tataḥ svastyayanaṃca // mangs_1,16.4 //yo gurustamarhayet // mangs_1,16.5 //iti ṣoḍaśaḥ khaṇḍaḥ //16//
saptadaśaḥ khaṇḍaḥ
putre jāte varaṃ dadāti // mangs_1,17.1 //araṇibhyāmagniṃ mathitvā tasminnāyuṣyahomāñ duhuyāt // mangs_1,17.2 //agnerāyurasītyanuvākena pratyṛcaṃ pratiparyāyamekaviṃśatimājyāhutīrjuhoti // mangs_1,17.3 //ājyaśeṣe dadhimadhvapo hiraṇyaśakalenopahatya triḥ prāśāpayati // mangs_1,17.4 //
aśmā bhava paraśurbhava hiraṇyamastṛtaṃ bhava

vedo vai putranāmāsi sajīva śaradaḥ śatam //
iti prādeśenādhyadhi pratimukhaṃ pradakṣiṇaṃ sarvato 'bhyuddhiśati // mangs_1,17.5 //
palāśasya madhyaparṇaṃ praveṣṭya tenāsya karṇayorjapet-- bhūste dadāmīti dakṣiṇe bhuvastedadāmīti savye svaste dadāmīti dakṣiṇe bhūrbhuvaḥ- svaste dadāmīti savye // mangs_1,17.6 //
iṣaṃ pinvorjaṃ pinveti stanau pradhāpayet // mangs_1,17.7 //iti saptadaśaḥ khaṇḍaḥ //17//
aṣṭādaśaḥ khaṇḍaḥ
daśamyāṃ rātryāṃ putrasya nāma dadhyād ghoṣavadādyantarantasthaṃ dvayakṣaraṃ caturakṣaraṃvā tryakṣaraṃ dāntaṃ kumārīṇām // mangs_1,18.1 //tenābhivādayituṃ tyatkā piturnāmadheyaṃ yaśasyaṃ nāmadheyaṃ devatāśrayaṃ nakṣatrāśrayaṃ devatāyāśca pratyakṣam pratiṣiddham // mangs_1,18.2 //snātvā sahaputro 'bhyupaiti // mangs_1,18.3 //athainamabhibhṛśati-'agneṣṭvā tejasā sūryasya varcasā viśveṣāṃ tvā devānāṃ kratunābhibhṛśāmīti prakṣālitapāṇirnavanītenābhyājyāgnau pratāpya brāhmaṇāya procyabhibhṛsediti śrutiḥ // mangs_1,18.4 //varaṃ kartre dadāti // mangs_1,18.5 //
aṅgādaṅgātsaṃbhavasi hṛdayādadhijāyase ātmā vai putranāmāsi sa jīva śaradaḥ śatam //
iti pravāsādetya putrasya mūrddhani japet // mangs_1,18.6 //na madhumāṃse prāśnīyādāpaśubandhāt // mangs_1,18.7 //saṃvatsare cājāvibhyāmagnidhanvantarī yajet // mangs_1,18.8 //iti aṣṭādaśaḥ khaṇḍaḥ //18//
ekonaviṃśaḥ khaṇḍaḥ
athādityadarśanam // mangs_1,19.1 //caturthe māsi payasi stālīpākaṃ śrapayitvā tasya juhoti // mangs_1,19.2 //
ādityaḥ śukra
udagātpurastāddhaṃ saḥ śuciṣad yadedenamiti sūryasya juhoti // mangs_1,19.3 //
udutyaṃ jātavedasamityetayopasthāyādityābhimukhaṃ darśayet--

'namaste astu bhagavān śataraśme tamonuda /

jahi me devadaurbhāgyaṃ saubhāgyena māṃ saṃyojayasva' /
--iti // mangs_1,19.4 //
atha brāhmaṇa tarpaṇam // mangs_1,19. 5 //ṛṣabho dakṣiṇā // mangs_1,19.6 //ityūnaviṃśaḥ khaṇḍaḥ //19//
viṃśatitamaḥ khaṇḍaḥ
athānnaprāśanam // mangs_1,20.1 //pañcame ṣaṣṭhe vā māsi payasi sthālīpākaṃ śrapayitvā snātamalaṅkṛtamahatena vāsasā pracchādyānnapate 'nnasya no dehīti hutvā hiraṇyena prāśayedannātparisruta ityṛcā // mangs_1,20.2 //ratnasuvarṇopaskaraṇāyudhāni darśayet // mangs_1,20.3 //yadīcchettadupasaṃgṛhṇīyāt // mangs_1,20.4 //tato brāhmaṇa bhojanam // mangs_1,20.5 //vāso dakṣiṇā // mangs_1,20.6 //iti viṃśaḥ khaṇḍaḥ //20//
ekaviṃśatitamaḥ khaṇḍaḥ

tṛtīyasya varṣasya bhūyiṣṭe gate cūḍāḥ kārayet //
udagayane jyautsne puṇye nakṣatre 'nyatra navābhyām // mangs_1,21.1 //
jayaprabhṛtirhutvā--

'uṣṇena vāyurudakenedyajamānasyāyuṣā savitā varuṇodadhadyajamānāya dāśuṣe'
ityuṣṇā apo 'bhimantrayate // mangs_1,21.2 //
aditiḥ keśānvapatvāya udantu jīvase dhārayatu prajāpatiḥ punaḥ punaḥ svastaye' //
ityabhyundati // mangs_1,21.3 //oṣadhe trāyasvaināmiti dakṣiṇāsminkeśānte darbhamantardadhāti // mangs_1,21.4 //svadhite mainaṃhisīriti kṣuraṇābhinidadhāti // mangs_1,21.5 //
yenāvapatsavitā kṣureṇa somasya rājño varuṇasya keśān /
tena brāhmaṇo vapatvāyuṣmānayaṃ jaradaṣṭhirastu //

yena pūṣā bṛhaspaterindriyasya cāyuṣe 'vapat /
tena te vapāmyāyuṣe dīrdhāyutvāya jīvase //

yena bhūyaścaratyayaṃ jyokca paśyati sūryaḥ /
tena te vapāmyāyuṣe suślokyāya svastaye //
iti tisṛbhistriḥ pravapati // mangs_1,21.6 //
yatkṣureṇa vartayatā sutejasā vaptarvapasi keśān /
śundhi śiro māsyāyuḥ pramorṣīḥ //
iti lauhāyasaṃ kṣuraṃ keśāvāpāya prayacchati // mangs_1,21.7 //
mā te keśānanugādvarca etattathā dhātā dadhātu te /
tubhyamindro varuṇo bṛhaspatiḥ savitā varcā ādadhuḥ //
iti pravapato 'numantrayate // mangs_1,21.8 //suhṛtparigrāhaṃ haritagośakṛtpiṇḍe samavacinoti // mangs_1,21.9 //
uptvāya keśānvaruṇāsya rājño bṛhaspatiḥ savitā viṣṇuragniḥ /
tebhyo nidhānaṃ mahataṃ na vidannantarā dyāvāpṛthivyorapasyuḥ //
iti prāgudīco hriyamāṇānanumantrayate // mangs_1,21.10 //arikte patnyā śleṣayediti śrutiḥ // mangs_1,21.11 //varaṃ kartre dadāti pakṣmaguḍaṃ tilapiślaṃ ca keśavāpāya // mangs_1,21.12 //etena tu kalpena ṣoḍaśe varṣe godānamagniṃ vādhyeṣyamāṇasyāgnirgodāniko maitrāyaṇiriti śrutiḥ // mangs_1,21.13 //
aditiḥ śmaśruḥ vapatvityūdena śmaśrupravapati śundhi mukhamiti ca //
ityekaviṃśaḥ khaṇḍaḥ //21//
dvāviṃśaḥ khaṇḍaḥ
saptame navame vopāyanam // mangs_1,22.1 //
āgantrā samaganmahi prathamamartiṃ yuyotu naḥ /

ariṣṭāḥ saṃcaremahi svasti caratā diśaḥ /
svastyāgṛhebhyaḥ //
ityuptakeśena snātenāktenābhyaktenālaṃkṛtena yajñopavītinā sametya japati // mangs_1,22.2 //
athāsmai vāsaḥ prayacchati--

yā akṛntanyā atanvanyā āvanyā avāharan yāścāgnyā devyo 'ntānabhito 'bhito 'tatananta

tāstvā devyo jarase saṃvyayantvāyuṣmannidaṃ paridhatsva vāsaḥ //
ityahataṃ vāsaḥparidhāpyānvārabhyādhārāvājyabhāgau hutvā-yaśeṣe dadhyānīya dadhikrāvṇo akāriṣamiti dadhi triḥ prāśnāti // mangs_1,22.3 //ko nāmāsītyāha // mangs_1,22.4 //
nāmadheye prokte ''devasya tvā savituḥ prasave 'śvinorbāhubhyāṃ pūṣṇo hastābhyāṃ hastaṃ gṛhṇāmyasāviti hastaṃ gṛhṇannāma gṛhṇāti prāṅmukhasya pratyaṅmukha ūrdhvastiṣṭhannāsīnasya dakṣiṇamuttānaṃ dakṣiṇena nīcārīktamariktena savitā te hastamagrahīdāsāvagnirācāryastava devasavitareṣate brahmacārī tvaṃ gopāya samāvṛtat / kasya brahmacāryasi / prāṇasya brahmacāryasi / kastvā kamupanayate / kāya tvā paridadāmi / kasmai tvā paridadāmi /

tasmai tvā paridadāmi /
bhagāya tvā paridadāmyaryamṇe tvā paridadāmi savitre tvā paridadāmi sarasvatyai tvā paridadāmīndrāgnibhyāṃ tvā paridadāmi viśvebhyastvā devebhyaḥ paridadāmisarvebhyastvā devebhyaḥ paridadāmīti paridadāti // mangs_1,22.5 //

brahmaṇogranthirasi sa te mā visrasaditi hṛdayadeśamārabhya japati /
prāṇānāṃgranthirasīti prāṇadeśam // mangs_1,22.6 //

ṛtasya goptrī tapasastarutrī ghnatī rakṣaḥ sahamānā arātīḥ

sānaḥsamagantamabhiparyyehi bhadre dharttāraste subhage mekhale māriṣāma //
iti mauñjīṃ pṛthivīṃ triguṇāṃ mekhalāmādatte // mangs_1,22.7 //yuvāsuvāsā iti mekhalāṃ pradakṣiṇaṃ triḥ parivyayati // mangs_1,22.8 //puṃsa strīngranthīnbadhnāti // mangs_1,22.9 //
iyaṃ duruktātparibādhamānā varṇaṃ purāṇaṃ punatīma āgāt prāṇāpānābhyāṃ balamābhajantī śivādevī subhage mekhale māriṣāma / iti tasyāṃ parivītāyāṃ japati--

mama vrate te hṛdayaṃ dadhātu mama cittamanucittaṃ te astu mama vācamekavrato juṣasva bṛhaspatiṣṭvā niyunaktu mahyam //
iti // mangs_1,22.10 //
yajñiyasya vṛkṣasya daṇḍaṃ pradāya kṛṣṇājinaṃ cādityamupasthāpayati- adhvanāmadhvapate śraiṣṭhyasya svastyasyādhvanaḥ pāramaśīya /

taccakṣurdevahitaṃ purastācchukramuccarat //

paśyema śaradaḥ śataṃ jīvema śaradaḥ śatam /
śṛṇuyāma śaradaḥ śataṃ prabravāma śaradaḥ śatam /
adīnāḥ syāma śaradaḥ śataṃ bhūyaśca śaradaḥ śatāt //

yā medhāpsaraḥsu gandharveṣu ca yanmanaḥ /
daivī yā mānuṣī medhā sā māmāviśatāmihaiva //
iti // mangs_1,22.11 //
abhidakṣiṇamānīyāgneḥ paścāt--

ehyaśmānamātiṣṭhāśmeva tvaṃ sthiro bhava /
kṛṇvantu viśve devā āyuṣṭe śaradaḥ śatam //
iti dakṣiṇena pādenāśmānamāsthāpayati // mangs_1,22.12 //paścādagnermahadupastīrya sūpasthalaṃ kṛtvā prāṅāsīnaḥ pratyaṅṅāsīnāyānuvācayati gāyatrīṃ sāvitrimapi hyeke triṣṭubhamapi hyeke jagatīmomityapatkā vyāhṛtibhiśca // mangs_1,22.13 //tāṃ triravagṛhṇīyāttāṃ dviravakṛtya tāṃ-sakṛtsamasyet pādaśor'dharcaśaḥ sarvāmantena // mangs_1,22.14 //yattisṛṇāṃ prātaranvāha yad dvayoryadekasyāḥ saṃ vatsare dvādaśāhe ṣaḍahe tryahe vā tasmātsadyo 'nūcyeti śrutiḥ // mangs_1,22.15 //varaṃ kartre dadāti kāṃsyaṃ vasanaṃ ca // mangs_1,22.16 //
yasya tu medhākāmaḥ syātpalāśaṃ navanītenābhyājya tasya cchāyāyāṃ vācayet-suśravaḥ suśravā asi /
yathā tvaṃ suśravaḥsuśravā asi evaṃ māṃ suśravaḥ sauśravaṃ kuru //

yathā tvaṃ devānāṃ nidhipo asi evamahaṃ manuṣyāṇāṃ vedānāṃ nidhipo bhūyāsam //
iti // mangs_1,22.17 //a-teha vā ayameṣāṃ vedānāmekaṃ dvau trīn sarvānveti yamevaṃvidvāṃsamupanayatīti śrutiḥ // mangs_1,22.18 //vyākhyātaṃ brahmacaryam // mangs_1,22.19 //atha bhaikṣaṃ carate mātaramevāgre yāścānyāḥ suhṛdo yāvatyo vā sannihitāḥ syuḥ // mangs_1,22.20 //ācāryāya bhaikṣamupakalpayate tenānujñāte bhuñjīteti śrutiḥ // mangs_1,22.21 //
iti dvāviṃśaḥ khaṇḍaḥ //

trayoviṃśaḥ khaṇḍaḥ
atha dīkṣā cāturhaitukī saṃvatsaram // mangs_1,23.1 //caturhotṝnsvakarmaṇo juhuyāt saha ṣaḍḍhotrā saptahotāram // mangs_1,23.2 //antato vrataṃ pradāyādito dvāvanuvākāvanuvācayet // mangs_1,23.3 //evamevoddīkṣāṃ juhuyāt // mangs_1,23.4 //atha dīkṣāgnikīdvādaśarātram // mangs_1,23. 5 //yuñjānaḥ prathamaṃ mana itiyaṣṭau hutvākūtamagniṃ prayuñjaṃ svāheti ṣaḍ juhoti viśvodevasya neturiti saptamīm // mangs_1,23.6 //vrataṃ pradāyāditoṣaṣṭāvanuvākānanuvācayet // mangs_1,23.7 //triṣavaṇamudakamāharet triṃstrīnkumbhān // mangs_1,23.8 //ekena vāsasāntarhitāyāṃ bhūmau śayīta bhasmani karīṣe sikatāsu vā // mangs_1,23.9 //nodakamabhyaveyāt // mangs_1,23.10 //samāpte ghṛtavatāpūpeneṣṭvā vātsaṃ prāvacayet // mangs_1,23.11 //tato ghṛtavadbhirapūpairbrāhmaṇān bhojayet // mangs_1,23.12 //evamevoddīkṣāṃ juhuyāt // mangs_1,23.13 //atha dīkṣāśvamedhikī hvāhaśarātram // mangs_1,23.14 //vaitasamidhmamupasamādhāya navamenānuvākena hutvā ṣaṣṭhenopasthāpya vrataṃ pradāyādita ekaviṃśatyanuvākānanuvācayet // mangs_1,23.15 //triṣavaṇamaśvasyaghāsamāharet trīṃ strīnpulān // mangs_1,23.16 //ekena vāsasānantarhitāyāṃ bhūmau śayīta bhasmani karīṣe sikatāsu vā // mangs_1,23.17 //yā oṣadhayaḥsamānyāyanti punantu mā pitaro 'gnermanvā iti caturbhiranuvākairapobhimantrya snānamācaret // mangs_1,23.18 //evamevoddīkṣāṃ juhuyāt // mangs_1,23.19 //śādaṃ dadbhiriti caturdaśānuvākānanuvācayet // mangs_1,23.20 //rahasyamadhyeṣyamāṇaḥ pravargyam // mangs_1,23.21 //ādeśe yathā purastādvyākhyātam // mangs_1,23.22 //āditaḥ pañcaviṃśatyanuvākānanuvācayet // mangs_1,23.23 //traividyasamupanayanena vyākhyātam // mangs_1,23.24 //āditastrīnanuvākānanuvācayet // mangs_1,23.25 //vyākhyātāni vratāni vyākhyātāni vratāni // mangs_1,23.26 //uduttamaṃ varuṇapāśamiti mekhalāmunmuñcati // mangs_1,23.27 //
iti maitrāyaṇīyamānavagṛhye trayoviṃśaḥ khaṇḍaḥ prathamaḥ puruṣaḥ samāptaḥ //
(saptame navame vopāyanam //1//
āgantrā samaganmahī prathamamarttiṃ yuyotu naḥ /
ariṣṭāḥ saṃceramahi svasti caratādiśaḥ /
svastyāgrahebhyaḥ //
ityuptakeśena snātenāktenābhyaktenālaṃkṛtena yajñopavītināsametya japati // 1-22--2) (athāsmaivāsaḥ prayacchati-
yā akṛntanyā atanvanyā āvanyā avāharan /

yāśca gnā devyo 'ntānabhito 'tatananta //

tāsvā devyo jarame saṃ vyayantvāyuṣmānidaṃ paridhatsva vāsaḥ //

ityahataṃ vāsaḥ //)//

(pu. 1-22- 6-7-8-9)

(iyaṃ duruktātparibādhamānā varṇaṃ purāṇaṃ punatīma āgāt /
prāṇāpānābhyāṃ balamābhajantī śivā devī subhage mekhale māriṣāma //

iti tasyāṃ parivītāyāṃ japati--

mama vrate te hṛdayaṃ dadhātu mama cittamanucittaṃ te astu

mama vācamekakavrato juṣasva bṛhaspatiṣṭvā niyunaktu mahyam //
iti //10//
yajñiyasya vṛkṣasya daṇḍaṃ pradāya kṛṣṇājinaṃ cādityamupasthāpayati-

adhvānamadhvapate śraiṣṭhyasya svastasyādhvanaḥ pāramaśīya /

taccakṣurdevahitaṃ purastaccukramuccarat //

śṛṇuyāma śaradaḥ śataṃ jīvema śaradaḥ śatam /

adīnāḥ syāma śaradaḥ śataṃ bhūyaśca śaradaḥ śatāt //

yā medhāpsaraḥsu gandharveṣu ca yanmanaḥ /

daivī yā mānuṣī medhā sā māmāviśatāmihaiva //
iti //11//
abhidakṣiṇamānīyāgneḥ paścāt---

ehyaśmānamātiṣṭhāśmeva tvaṃ sthiro bhava /

kṛṇvantu viśve devā āyuṣce śaradaḥ śatam //
(iti dakṣiṇena pādenāśmānamāsthāpayati //12//paścādagnermahadupastīrya sūpasthalaṃ kṛtvā prāṅāsīnaḥ pratyaṅṅāsīnāyānuvācayati gāyatrīṃ sāvitrīmapi hyeke triṣṭubhamapi hyeke jagatīmomityuttkā vyāhṛtibhiśca //13//tāṃ triravagṛṅṇīyāttāṃ dviravakṛtya tāṃ sakṛtsamasyet pādaśor'dharcaśaḥ sarvāmantena //14//yattisṛṇāṃ prātaranvāha yat dvayoryadekasyāḥ saṃvatsare dvādaśāhe ṣaḍahe tryahe (vā tasmātsadyo 'nūcyati śrutiḥ //15//varaṃ kartre dadāti kāṃsyaṃ vasanaṃ ca //16//
yasya tu medhākāmaḥ syātpalāśaṃ navanītenābhyajya tasya chāyāyāṃvācayet /

suśravaḥ suśravā asi

yathā tvaṃsuśravaḥ suśravā asi evaṃ māṃ suśravaḥ sauśravasaṃ kuru //

yathā tvaṃ devānāṃ vedānāṃ nidhipo asi /
evamahaṃ manuṣyāṇāṃ vedānāṃ nidhipo bhūyāsamiti //17//(adhīteha vā ayameṣāṃ vedānāmekaṃ dvau trīn sarvānveti yamenaṃ vidvāṃsamupanayatīti śrutiḥ //18//vyākhyātaṃ brahmacaryam //19//atha bhaikṣaṃ carate mātaramevāgre yāścānyāḥ suhṛdo yāvatyo vā sannihitāḥ syuḥ //20//ācāryāya bhaikṣamupakalpayate tenānujñāto vā bhuñjīteti śrutiḥ //21//
dvitīyaḥ puruṣaḥ /
audvāhikaṃ pretapitā śālāgniṃkurvīta // mangs_2,1.1 //anyatra tataḥ prete pitari prajvalanto 'gniṃ jāgarayeyuḥ parvaṇi jyaitsne puṇye nakṣatre 'nyatra navamyāḥ // mangs_2,1.2 //snātaḥ śucirahatavāsāḥ // mangs_2,1.3 //vāgyatāvaraṇipāmi jāgṛtaḥ // mangs_2,1.4 //avakāśe 'kṣatānyavānpiṣṭvā manthamāyautyanālambamikṣuśalākayā bahulam // mangs_2,1.5 //
hiraṇyapāṇiṃ savitāraṃ vāyumindraṃ prajāpatim /

viśvāndevānaṅgiraso havāmahe

amuṃ kravyādaṃ śamayantvagnim //
iti manthenāgnimavasiñcati // mangs_2,1.6 //
somo rājā vibhajatūbhāgnirvvibhājayan /

ihaivāstu havyavāhano 'gniḥ kravyādaṃ nudasva //
iti kaṭe kṛtāyāṃ vāgniṃsamāropya prahiṇoti // mangs_2,1.7 //
kravyādamagniṃ prahiṇomi dūraṃ yamarājyaṃ gacchatu ripravāhaḥ /

ihaivāyamitaro jātavedā devebhyo havyā vahatu prajānan //
ityagnimādāya dakṣiṇā pratyagharanti // mangs_2,1.8 //sahādhikaraṇairyanti // mangs_2,1.9 //
svakṛta iriṇe--

sīse malimlucāmahe śiromimupabarhaṇe /

avyāmasitāyāmṛṣṭvāstaṃ pretasudānavaḥ //
iti sīsamupadhānyenyasyādhyadhi // mangs_2,1.10 //dhāmno dhāmna iti tisṛbhiḥ parogoṣṭhaṃ mārjayante // mangs_2,1.11 //anapekṣamāṇāḥ pratyāyanti // mangs_2,1.12 //
nalairvetasaśākhayā vā padāni lopayante--

mṛtyoḥ padāni lopayante yadetaddrāghīrya āyuḥ pratiraṃ dadhānaḥ /
āpyāyamānāḥ prajayā dhanena śuddhāḥ pūtā bhavantu yajñiyāsaḥ // mangs_2,1.13 //

anaḍvāhaṃ plavamanvārabhadhvaṃ yenāvepatsaramā rapantī //
iti // mangs_2,1.14 //agnyāyatanamuddhatyāvokṣyāgnyādheyikyānpārthivānsaṃbhārānnirvapatyūṣasikatavarjam // mangs_2,1.15 //araṇibhyāmagniṃ mathitvā hiraṇyaśakalaṃ ca nyupya prāgudayādupasthakṛto bhūriti jvalantamādadhāti // mangs_2,1.16 //gaurvāsaḥ kāṃsyaṃ ca dakṣiṇā // mangs_2,1.17 //iti dvitīyapuruṣe prathamaḥ khaṇḍaḥ //1//
dvitīyaḥ khaṇḍaḥ
prāgudañcaṃ lakṣaṇamuddhatyāvokṣya sthaṇḍilaṃ gomayenopalipyamaṇḍalaṃ caturasraṃvāgniṃ nirmathyābhimukhaṃ praṇayet // mangs_2,2.1 //darbhāṇāṃ pavitre mantravadutpādyāgneyaṃ sthālīpākaṃ śrapayati // mangs_2,2.2 //pavitrāntarhite 'pa ānīya taṇḍulānopya mekṣaṇena pradakṣiṇaṃ paryāyuvañjīva taṇḍulaṃ śrapayati // mangs_2,2.3 //ghṛtenānutpūtena navanītena votpūtena śṛtamabhidhāryottarata udvāsayati // mangs_2,2.4 //imaṃ stomamarhata ityagniṃ parisamuhya paryukṣya paristīrya paścādagnerekavaddarhistṛṇāti // mangs_2,2.5 //udakprāktūlāndarbhānprakṛṣya dakṣiṇāṃ stathottarānagreṇāgniṃ dakṣiṇairuttarānavastṛṇāti // mangs_2,2.6 //dakṣiṇatognerbrāhmaṇe saṃstṛṇātyaparaṃ yajamānāya paścārddhe patnyai // mangs_2,2.7 //uttarataḥ saṃstīrṇe pavitre sruksruvāvājyasthālīṃ prakṣālya saṃstīrṇe dve dve prayunakti // mangs_2,2.8 //tūṣṇīṃ dakṣiṇata ājyaṃ nirūpya mantravatparyagniṃ kṛtvā tūṣṇīṃ sruksruvau saṃmṛjyādabdhena tvā cakṣuṣāvekṣa iti patnyājyāmavekṣate // mangs_2,2.9 //tūṣṇīmadhiśrityopādhiśritya paścādagnerupasādya mantravadutpūyāvekṣate // mangs_2,2.10 //tejosītyājyaṃ yajamāno 'vekṣate // mangs_2,2.11 //ājyasthālyāṃ sruvaṃ nidhāyāgreṇa sthālīpākamanvāyātayatyapareṇa mekṣaṇam // mangs_2,2.12 //tūṣṇīṃ prāñcamidhmamupasamādhāya brahmāṇamāmantrya oṃ juhudhītyukte dakṣiṇena hastenāntareṇa jānunī prāṅāsīna ādhārau juhoti prājāpatyamuttarārdhe prāñcaṃ manasā aindraṃ dakṣiṇārddhe prāñcameva // mangs_2,2.13 //athājyabhāgau juhotyāgneyamuttarārddhe saumyaṃ dakṣiṇārddhe samāvanakṣṇau // mangs_2,2.14 //yukto vaha yadākūtamiti dvābhyāmagniṃ yojayitvā nakṣatramiṣṭvā nakṣatradevatāṃ yajettithiṃ tithidevatāmṛtamṛtudevatāṃ ca // mangs_2,2.15 //upastīryāpa upaspṛśya mekṣaṇena sthālīpākasyāvadyati madhyāt pūrvārddhād dvitīyaṃ paścārddhāttṛtīyaṃ yadi pañcāvadānasya // mangs_2,2.16 //avattamabhidhārya sthālīpākaṃ pratyabhidhārayati // mangs_2,2.27 //agnaye svāheti madhye juhoti // mangs_2,2.18 //yo devānāmasīti raudrasya // mangs_2,2.19 //
jayānhutvājāyasya sviṣṭakṛte samavadyatyuttarārddhātsakṛd dvimātram /
dvirvā yadi pañcāvadānasya // mangs_2,2.20 //
avattaṃ dvirabhidhārya nāta urdhvaṃsthālīpākaṃ pratyabhidhārayati // mangs_2,2.21 //agnaye sviṣṭakṛte svāhetyasaṃsaktamuttarārddhapūrvārddhe juhoti // mangs_2,2.22 //
mekṣaṇaṃ darbhāṃścādhāyānumatibhyāṃvyāhṛtibhiśca tvaṃ no agne, sa tvaṃ no agne
ayāścāgne 'sītyetābhirjuhuyāt // mangs_2,2.23 //vi te muñcāmi raśanāṃ vi raśmīnīti ca dutvā pavitre 'nu prahṛtyājyenābhijuhoti // mangs_2,2.24 //edho 'syedhīṣīmahīti samidhamādadhāti samidasi samedhiṣīmahīti dvitīyām // mangs_2,2.25 //apo adyānvacāriṣamityupatiṣṭhate // mangs_2,2.26 //āpohiṣṭhīyābhirmārjayet // mangs_2,2.27 //pūrṇapātraṃ dakṣiṇā // mangs_2,2.28 //barhinupraharati // mangs_2,2.29 //etena sthālīpākena sthālīpākāḥ sarve vyākhyātāḥ // mangs_2,2.30 //iti dvitīyapuruṣe dvitīyaḥ khaṇḍaḥ //2//
tṛtīyaḥ khaṇḍaḥ
agnaye svāheti sāyaṃ juhoti prajāpataya iti dvitīyām // mangs_2,3.1 //sūryāya svāheti prātaḥ prajāpataya iti dvitīyām // mangs_2,3.2 //agnīṣomīyaḥ sthālīpākaḥ paurṇamāsyāmaindrāgno 'māvāsyāyāmubhayatra cāgneyaḥ āgantuḥ pūrvaḥ paurṇamāsyāmuttaromāvāsyāyām // mangs_2,3.3 //āśvayujyāṃ paurṇamāsyāṃ pratarnityeṣu sthālīpākeṣu sthālīpākamanvāyātayati // mangs_2,3.4 //tasyāgniṃrudraṃ paśupatimīśānaṃ tryambakaṃ śaradaṃ praṣātakaṃ gā iti yajati // mangs_2,3.5 //dadhighṛtamiśraḥ praṣātakastasyā no mitrāvaruṇā pravāhaveti ca hutvāmbhaḥ sthāmbho vo bhakṣīyeti gāḥ prāśāpayati // mangs_2,3.6 //avasṛṣṭāśca vaseyuḥ // mangs_2,3.7 //brāhmaṇān ghṛtavabhdojayet // mangs_2,3.8 //nāniṣṭvāgrayaṇena navasyāśnīyāt // mangs_2,3.9 //parvaṇyāgrayaṇaṃ kurvīta vasante yavānāṃ śaradi vrīhīṇām // mangs_2,3.10 //agrapākasya payasi sthālīpākaṃ śrapayitvā tasya juhoti sajūrdyāvāpṛthivībhyāṃ svāhā sajūḥ somāya svāheti // mangs_2,3.11 //śaradi somāya śyāmākānāṃ vasanteveṇuyavānāmubhayatra vājyena // mangs_2,3.12 //vatsaḥ prathamajo dakṣiṇā // mangs_2,3.13 //brāhmaṇa eva haviḥ śeṣaṃ bhujjīteti śrutiḥ // mangs_2,3.14 //iti dvitīyapuruṣe tṛtīyaḥ khaṇḍaḥ //3//
caturthaḥ khaṇḍaḥ
paśunā yakṣyamāṇaḥ pākayajñopacārāgnimupacarati // mangs_2,4.1 //paśubandhavattūṣṇīmāvṛddevatāhomavarjam // mangs_2,4. 2 //prokṣyānumānyopapāyya paryagniṃ kṛtvā śāmitraṃ praṇīya vapāśrapaṇībhyāmudañcaṃ prakramamāṇamanvārabhante // mangs_2,4.3 //saṃjñapyamānamavekṣate // mangs_2,4.4 //
saṃjñaptaṃsnapayitvā yathādaivataṃ vapāmutkṛtya śrapayitvā'dhārāvājyabhāgau hutvā--jātavedo vapayā gaccha devāṃstvaṃhi hotā prathamo babhūva / ghṛtasyāgne tanvā saṃbhava satyāḥ santu yajamānasya kāmāḥ svāhā / iti
vapāṃ juhoti // mangs_2,4.5 //svāhā svaheti parivapyau // mangs_2,4.6 //sthālīpākamanvāyātayati samānadevataṃ paśunā // mangs_2,4.7 //tadhdhutāvājyabhāgau // mangs_2,4.8 //aniruktaḥ sviṣṭakṛt // mangs_2,4.9 //pāśubandhikānāmavadānānāṃ rasasyāvadāya daivataiḥ pracarya vasāhomaśeṣeṇa diśaḥ pratijayati yathā vājinena vanaspatimājyasya // mangs_2,4.10 //jayān hutvā tryaṅgāṇāṃ sviṣṭakṛte samavadyati // mangs_2,4.11 //sthālīpākena śeṣo vyākhyātaḥ // mangs_2,4.12 //paśoḥ paśureva dakṣiṇā // mangs_2,4.13 //iti dvitīyapuriṣe caturthaḥ khaṇḍaḥ //4//
pañcamaḥ khaṇḍaḥ
raudraḥ śaradi śūlagavaḥ // mangs_2,5.1 //prāgudīcyāṃ diśi grāmasyā sakāśe niśi gavāṃ madhye taṣṭo yūpaḥ // mangs_2,5.2 //prāk sviṣṭakṛto 'ṣṭhau śoṇitapuṭān namaste rudramanyava iti prabhṛtibhiraṣṭabhiranuvākairdikṣvantardikṣu copaharet // mangs_2,5.3 //nāśṛtaṃ grāmamāharet // mangs_2,5.4 //śeṣaṃ bhūmau nikhanedapi carma // mangs_2,5.5 //ayūpāneke pākayajñapaśūnāhuḥ // mangs_2,5.6 //iti dvitīyapuruṣe pañcamaḥ khaṇḍaḥ //5//
ṣaṣṭhaḥ khaṇḍaḥ
athāto dhruvāśvakalpaṃ vyākhyāsyāmaḥ // mangs_2,6.1 //āśvayujyāṃ paurṇamāsyām // mangs_2,6.2 //ṛtvigavyaṅgaḥ snātaḥ śucirahatavāsāḥ // mangs_2,6.3 //
prāgastamayānniṣkramyottarato grāmasya purastādvā śucau deśe 'śvatthasyādhastānnyagrodhasya vāpāṃ vā samīpe vedyakṛtiṃ kṛtvā tasyāṃ catuṣkoṇavanaspatiśākhāyāmasaktacīrāyāṃ gandhasragdāmavatyāṃ caturdiśaṃ vinyastodakummasahiraṇyabījapiṭikāyāmapūpasrastaralājollopikamaṅgalaphalākṣavatyāṃ sarvagandhasarvarasasarvauṣadhīḥ sarvaratnāni copakalpya pratisaradadhimadhumodakasvastikanandyāvartavatyāmagniṃ
praṇīyāśvatthapalāśakhadirarohitakodumbarāṇāmanyatamasyedhmamupasasādhāya tisraḥ pradhānadevatā yajatyuccaiḥśravasaṃ varuṇaṃ viṣṇumiti sthālīpākaiḥ paśubhiścāśvinau cāśvayujau cājyasya // mangs_2,6.4 //jayān hutvā yā oṣadhayaḥ samannyāyanti punantu mā pitaro 'gnermanva iti caturbhiranuvākaurapo 'bhimantryāśvānsnapayati // mangs_2,6.5 //gandhasnagdāmabhiralaṃkṛtya pradakṣiṇaṃ devayajanaṃ triḥ pariyanti // mangs_2,6.6 //prāharṣaṃ kārayanti // mangs_2,6.7 //iṣṭe yathāsthānaṃ vrajanti // mangs_2,6.8 //gauranaḍvāṃśca dakṣiṇā // mangs_2,6.9 //iti dvitīyapuruṣe ṣaṣṭhaḥ khaṇḍaḥ //6//
saptamaḥ khaṇḍaḥ

āgrahāyaṇyāṃ paurṇamāsyāṃ payasi sthālīpākaṃ śrapayitvā tasya juhoti--

apaḥ śvetapadāgrāhi pūrveṇa cāpareṇa ca /
sapta ca vāruṇīrimāḥ prajāḥ sarvāśca rājabāndhavyaḥ svāhā //

śveto ruṣatyo vidadhātyaśvo dadhadgarbhaṃ vṛṣaḥ satvaryāṃ jyok /
samaṃ janāścakramayo vasānāḥ proṣādasāvirasi viśvametat //

śetāya rauṣiśvāya svāhā, na vai śvetasyābhyācāre ahirjaghāna kiṃcana /
śvetāya vaitāhavyāya svāhā. //

abhayaṃ naḥ prājāpatyebhyo bhūyāt svāhā //
iti // mangs_2,7.1 //srastare 'hataṃ vāsa udagdaśamāstīryodakāṃ vrīhīn yavānvāsya pariṣiñcati syonā pṛthivī bhaveti dvābhyāṃ sutrāmāṇamiti dvābhyām // mangs_2,7.2 //śamīśākhayā ca sapalāśayodañca triḥ samunmārṣṭi syonā pṛthivī bhaveti dvābhyāṃ sūtramāṇamiti dvābhyāṃ namo astu sarpebhya iti tisṛbhiśca // mangs_2,7.3 //
śāmyantu sarpāḥ svaśayā bhavantu ye antarikṣa uta ye divi śritāḥ / imāṃ mahīṃ pratyavarohema /

śivāmajasrāṃ śivāṃ śāntāṃ suhemantāmuttarāmuttarāṃ samāṃkriyāsam //
iti jyeṣṭha prathamānudīca āveśayati // mangs_2,7.4 //
udīrghaṃ jīvo asurna āgādayaḥ prāgāttama ājyotireti /
āraikapanthāṃ yātave sūryā-yāganmā yatna prataraṃ na āyuḥ /
iti kaniṣṭhaprathamānujjihate // mangs_2,7.5 //
caitryāmudgroṇam // mangs_2,7.6 //na tatra stālīpāko na śākhayā samunmārṣṭi // mangs_2,7.7 //
ayaṃ talpaḥ prataraṇo vasūnāṃ viśvārtvibhya(?) talpo asmān /
jyog jīvema sarvavīrā vayaṃ tama //
iti talpamabhimantryate // mangs_2,7.8 //trāṇi nābhyāni phālgunyāmāṣāḍhyāṃ kārtikyām // mangs_2,7.9 //tāsu nādhīyīta // mangs_2,7.10 //tāsu payasi sthālīpākaḥ sa vyākhyātaḥ // mangs_2,7.11 //iti dvitīyapuruṣe saptamaḥ khaṇḍaḥ //7//
aṣṭamaḥ khaṇḍaḥ
tisro 'ṣṭakāḥ // mangs_2,8.1 //ūrdhvamāgrahāyaṇyāḥ prāk phālgunyāstamiśrāṇāmaṣṭamyaḥ // mangs_2,8.2 //tāsu nādhīyīta // mangs_2,8.3 //
tāsu payasi sthālīpākaṃ śrapayitvā tasya juhoti--

yā devyaṣṭakeṣvapasāpastamāstapā avayā asi /
tvaṃ yajñe varuṇasyāvayā asi tasyai ta enā vidhema //

ulūkhalā grāvāṇo ghoṣamakurvata haviḥ kṛṇvantaḥ parivatsarīyam

ekāṣṭake suprajasaḥ suvīrā jyogjīvema balihṛdo vayaṃ te //

yāṃ janāḥ pratinandanti rātrīṃ dhenumivāyatīm /
saṃvatsarasya yā patnī sā no astu sumaṅgalī //

saṃvatsarasya pratimāṃ ye tvā rātrīmupāsate /
teṣāmāyuṣmatīṃ prajāṃrāyaspoṣeṇa saṃsṛjasva //
iti catasraḥ sthālīpākasya // mangs_2,8.4 //
aṣṭhakāryai surādhase
svādeti sarvatrānuṣajati // mangs_2,8.5 //
hemanto vasante grīṣmaṛtavaḥ śivānaḥ śivāno varṣā abhayāściraṃ naḥ vaiśvānaro 'dhiratiḥ prāṇādo no ahorātre kṛṇutāṃ dīrghamāyuḥ //

śāntā pṛthivī śivamantarikṣaṃ dyaur no devyabhayaṃ kṛṇotu /
śivā diśaḥ pradiśa ādiśo na āpo vidyutaḥ paripāntvāyuḥ //

āpo marīcīḥ paripāntu viśvato dhātā samudro abhayaṃ kṛṇotu /
bhūtaṃ bhaviṣyaduta bhadramastu me brahmabhigūrttaṃ svarākṣāṇaḥ //

kaviragnirindraḥ somaḥ sūryo vāyurastu me agnirvaiśvānaro apahantu pāpam /
bṛhaspatiḥ savitā śarma yacchatu śriyaṃ virājaṃ mayi pūṣā dadhātu //
iti pañacājyasya // mangs_2,8.6 //jayānhutveḍāmagna iti sviṣṭakṛditi // mangs_2,8.7 //evaṃ sarvāsu // mangs_2,8.8 //iti dvitīyapuruṣe 'ṣṭamaḥ khaṇḍaḥ //8//
navamaḥ khaṇḍaḥ
uttamāyāḥ pradoṣe catuṣpathe 'ṅgaśo gāṃ kārayet // mangs_2,9.1 //yo ya āgacchettasmai tasmai dadyāt // mangs_2,9.2 //śvo 'nyāṃ kārayet // mangs_2,9.3 //
tasyāvapāṃ juhuyāt--

vaha vapāṃ jātavedaḥ pitṛbhyo yatraitānvettha nihitānparāke medaso ghṛtasya kulyā abhiniḥsravantu satyāḥ santu yajamānasya kāmāḥ svāhā /
iti // mangs_2,9.4 //
athāsyā vakṣasā udagodanaṃ śrapayati // mangs_2,9.5 //tasyāṣṭakāhomakalpena śeṣo vyākhyātaḥ // mangs_2,9.6 //avaśiṣṭaṃ bhaktaṃ randhayati // mangs_2,9.7 //śvo 'vaśiṣṭaṃ bhaktaṃ randhayitvā piṇḍānāmāvṛtā trīnmāṃsaudanapiṇḍānnidadhāti // mangs_2,9.8 //śrāddhamaparapakṣe pitṛbhyo dadyāt // mangs_2,9.9 //anuguptamannaṃ brāhmaṇān bhojayen nāvedavidbhuñjīteti śrutiḥ // mangs_2,9.10 //yadi gavā paśunā vā kurvīta prokṣaṇamupapāyanaṃ paryagnikaraṇamulmukaharaṇaṃ vapāhomamiti // mangs_2,9.11 //traidhaṃ vapāṃ juhuyāt sthālīpākamavadānāni ca // mangs_2,9.12 //
somāya pitṛmate svadhā nama iti

juhoti yamāyāṅgirasvate pitṛmate svadhā nama iti dvitīyām /
agnaye kāvyavāhanāya svadhā nama iti tṛtīyām // mangs_2,9.13 //
evaṃ māsi māsi niyataṃ tantraṃ piṇḍapitṛyajñe // mangs_2,9.14 //iti dvitīye navamaḥ khaṇḍaḥ //9//
daśamaḥ khaṇḍaḥ
phālgunyāṃ paurṇamāsyāṃ purastāddhānāpūpābhyāṃ bhagaṃ cāryamaṇaṃca yajet // mangs_2,10.1 //
indrāṇyā haviṣyān piṣṭvā piṣṭāni samutpūya yāvanti paśujātāni tāvato mithunān pratirūpān śrapayitvā kāṃsye 'dhyājyānkṛtvā tenaiva rudrāya svāheti /
īśānāyetyeke // mangs_2,10.2 //
sāyamapūpābhyāṃ pracaratyagnīndrābhyām // mangs_2,10.3 //āgneyastundilo na tasya striyaḥ prāśnanti sarvāmātyā itarasya // mangs_2,10.4 //sthālīpākenendrāṇīṃ śavo vā // mangs_2,10.5 //saṃgheṣvekavadbarhiragnirādhārājyabhāgājyāhutayaḥ sviṣṭakṛcca // mangs_2,10.6 //agnirindraḥ somaḥ sītā savitāsarasvatyaścinānumatī revatī rākā pūṣā rudra ityetairāyojana- paryayana-pravapana-pralava-sītāyajña-khalayajñatantīyajñānaḍudyajñeṣvetā devatā iti yajati sāṃvatsareṣu ca parvasu // mangs_2,10.7 //nadyudadhikūpataḍāgeṣu varuṇaṃyajatyoṣadhivanaspatiṣu somamanādiṣṭadevateṣvagnim // mangs_2,10.8 //iti dvitīye daśamaḥ khaṇḍaḥ //10//
ekādaśaḥ khaṇḍaḥ
avasānaṃ samaṃ samūlam // mangs_2,11.1 //dakṣiṇāpravaṇamannakāmasya mārukāstatra prajā bhavanti // mangs_2,11.2 //sarvataḥ samavasrāvam // mangs_2,11.3 //samavasrutya vā yasmātprāgudīcīrāpo nirvaheyustadvā // mangs_2,11.4 //gartaṃ khātvā yattaiḥ pāṃsubhiḥ pratipūryeta tadvā // mangs_2,11.5 //yadi dhārayiṣṇūdakataraṃ syāt // mangs_2,11.6 //idamahaṃ viśamannādyāya tejase brahmavarcasāya parigṛhṇāmīti veśma parigṛhya garte hiraṇya nidhāyācyutāya dhruvāya bhaumāya svāheti juhoti // mangs_2,11.7 //samīcīnāmāsīti paryāyairupatiṣṭhate pratidiśaṃ dvābhyāṃ madhye // mangs_2,11.8 //
udakāṃsye 'śmānaṃ vrīhīnyavānvasya pariṣiñcati syonāpṛthivī bhaveti dvābhyāṃ
sutramāṇāmiti dvābhyām // mangs_2,11.9 //śamīśākhayā ca palāśayodañcaṃ triḥ samunmārṣṭi syonā prathivi bhaveti dvābhyāṃ sutramāṇamiti dvābhyāṃ namo astu sarpebhya iti tisṛbhiśca // mangs_2,11.10 //
idaṃ tat sarvato bhadramayamūrjo 'yaṃ rasaḥ /
prāpyaivaṃ mānuṣānkāmānyadaśīrṣṇī tallapsyasi //
iti madhyamāṃ sthūṇāmāsicya garta āsiñcati // mangs_2,11.11 //
ihaiva tiṣṭha nitarā tilvalā sthirāvati / madhye poṣasya puṣpatāmā tvā parisṛtaḥ kumbhaḥ /

ā vatse jagato saha ā dadhnaḥ kalaśamairayam //
iti madhyamāṃ sthūṇāmabhi mantryate // mangs_2,11.12 //vasūnāṃ tvā vasuvīryasyāhorātrayośceti garte sthūṇāmavadadhāti // mangs_2,11.13 //
ṛte 'vasthūṇā adhiroha vaṃśo agne virājamupasedhaśakram //
iti madhyamaṃ vaṃ śamavadadāti // mangs_2,11.14 //tūṣṇīṃ śiṣṭāḥ sthūṇā vaṃśāśca // mangs_2,11.15 //prāgdvāraṃ dakṣiṇādvāraṃ vā māpayitvā gṛhānahaṃ sumanasaḥ prapadye vīraṃ hītyetayā prapadyate yathā purastādvyākhyātam // mangs_2,11.16 //
praiturājā varuṇo revatībhirasminsthāne tiṣṭhatu puṣyamāṇaḥ /

irāṃ vahantī ghṛtamukṣamāṇāsteṣvahaṃ sumanāḥ saṃ vasāma //
ityuttarapūrvasyāṃ diśi pratipānamudakumbhamavasthāpayati // mangs_2,11.17 //
samudraṃ vaḥ prahiṇomi svāṃyonimabhigacchata
ariṣṭā asmākaṃ vīrā mā parāseci matpayaḥ /
ityudañcanam // mangs_2,11.18 //

vāstoṣpatyaṃ payasi sthālīpākaṃ śrapayitvā tasya juhoti / amīvahā vāstoṣpate vāstoṣpata ityetābhyām-

vāstoṣpate prataraṇo na adhi gayasphāno gobhiraśvebhirindo ajarāsaste sakhye vyāma piteva putrānprati no juṣasva //

vāstoṣpate śagmayā saṃ sadā te sakṣīmahi raṇavayā gātumatyā pāhi kṣema uta yoge varaṃ no yūyaṃ pāta svastibhiḥ sadā naḥ //
iti // mangs_2,11.19 //jayaprabhṛtisamānam // mangs_2,11.20 //iti dvitīya ekādaśaḥ khaṇḍaḥ //11//
dvādaśaḥ khaṇḍaḥ
vaiśvadevasya siddhasya sāyaṃ prātarbaliṃ haret // mangs_2,12.1 //agnīṣomau dhanvantariṃ viśvāndevānprajāpatimagniṃ sviṣṭakṛtamityevaṃ homo vidhīyate // mangs_2,12.2 //atha baliṃ haratyagnaye namaḥ somāya dhanvantaraye viśvebhyo devebhyaḥ prajāpataye agnaye sviṣṭakṛta ityagnyāgāra uttarāmuttarām // mangs_2,12.3 //abhdya ityudakumbhasakāśe // mangs_2,12.4 //oṣadhibhya ityoṣadhibhyo vanaspatibhya iti gṛhamadhyamāyāṃ sthūṇāyām // mangs_2,12.5 //gṛhyābhyo devatābhya iti gṛhamadhye // mangs_2,12.6 //dharmāyādharmāyeti dvāre // mangs_2,12.7 //mṛtyava ākāśāyetyākāśe // mangs_2,12.8 //antargoṣṭhāyetyantargoṣṭhe // mangs_2,12.9 //barhivaiśravaṇāyeti bahiḥ prācīm // mangs_2,12.10 //viśvebhyo devebhya iti veśmani // mangs_2,12.11 //indrāyendrapuruṣebhya iti purastāt // mangs_2,12.12 //yamāya yamapuruṣebhya iti dakṣiṇataḥ // mangs_2,12.13 //varuṇāya varuṇapuruṣebhya iti paścāt // mangs_2,12.14 //somāya somapuruṣebhya ityuttarataḥ // mangs_2,12.15 //brahmaṇe brahmapuruṣebhya iti madhye // mangs_2,12.16 //prācīmāpātikebhyaḥ sampātikebhya ṛkṣebhyo yakṣebhyaḥ pipīlikābhyaḥ piśācebhyo 'psarobhyo gandharvebhyo guhyakebhyaḥ śailebhyaḥ pannagebhyaḥ // mangs_2,12.17 //divācāribhyo bhūtebhya iti divā naktaṃ cāribhyo bhūtebhya iti naktam // mangs_2,12.18 //dhanvantaraye dhanvantaritarpaṇam // mangs_2,12.19 //adbhiḥ saṃsṛjya pitṛbhyaḥ svadheti śeṣaṃ dakṣiṇā bhūmau ninayet // mangs_2,12.20 //pāṇī prakṣālyācamyātithiṃ bhojayitvāvaśiṣṭasyāśnīyāt // mangs_2,12.21 //iti dvitīyapuruṣe dvādaśaḥ khaṇḍaḥ //12//
trayodaśaḥ khaṇḍaḥ
athātaḥ ṣaṣṭhīkalpaṃ vyākhyāsyāmaḥ // mangs_2,13.1 //śuklapakṣasya pañcabhyāṃ pratyaṅmukho haviṣyamannamaśrīta // mangs_2,13.2 //adhaḥ śayīta darbheṣu śālīpalāleṣu vā prākśirā brahmacārī // mangs_2,13.3 //śvobhūta udita āditye snānaṃ pānaṃ bhojanamanulepanaṃ srajo vāsāṃsi na pratyācakṣīta // mangs_2,13.4 //yāvaddadyāttāvadaśnīyādyadyaddadyāttadaśnīyādanyatrāmedhya--pātakibhyo 'bhiniviṣṭakavarjanam // mangs_2,13.5 //
astamita āditye payasi sthālīpākaṃ śrapayitvāthaitairnāmadheyairjuhoti
dhanadāṃ vasumīśānāṃ kāmadāṃ sarvakāminām
puṇyāṃ yaśasvinīṃ devīṃ ṣaṣṭhīṃ śakra juṣasva me //

nandī bhūtiśca lakṣmīścādityā ca yaśasvinī sumanā vāk ca siddhiśca ṣaṣṭhī me diśatāṃ dhanam //

putrānpaśūndhanaṃ dhānyaṃ bahvaścājagaveḍakam manasā yatpraṇītaṃ ca tanme diśatu havyabhuk //

kānadāṃ rajanīṃ viśvarūpāṃ ṣaṣṭhīmupavarttatu me dhanam sāma kāma kāmapatnī ṣaṣṭhī me diśatāṃ dhanam //

ākṛtiḥ prakṛtivarcanī dhāvaniḥ padmacāriṇī manmanā bhava svāhā //

gandhadvārāṃ durādharṣāṃ nityapuṣṭāṃ karīṣiṇīm īśvarīṃ sarvabhūtānāṃ tāmihopahvaye śriyam /

nānāpatrakā (ka) sā devī puṣṭiścātisarasvatī ariṃ devīṃ prapadyeyamupavarttayatu me dhanam //

hiraṇyaprakārādevi māṃ vara āgacchatvāyuryaśaśca svāhā //

aśvapūrṇāṃ rathamadhyāṃ hastinādapramodinīm /
śriyaṃ devīmupavhaye śrīrmādevī juṣatām //

upayantu māṃ devagaṇāstyā(nā)gāśca tapasā saha /
prādurbhūto 'smi rāṣṭre 'smin śrīḥ śraddhāṃ (kīrtiṃ vṛddhiṃ ga. ca.) dadhātu me //
śriyai svāhā, hriyai svāhā, lakṣmyai svāhā, upalakṣmyai svāhā, nanhāyai svāhā, haridrāyai svāhā, ṣaṣṭhyai svāhā, samṛddhyai svāhā, jayāyai svāhā, kāmāyai svāheti // mangs_2,13.6 //jayaprabhṛti samānam // mangs_2,13.7 //ṣaṇmāsānprayuñjīta trīnvobhayataḥ pakṣān // mangs_2,13.8 //śatasāhasrasaṃyoga ekavaro vā // mangs_2,13.9 //gairanaḍvāṃśca dakṣiṇā // mangs_2,13.10 //iti dvitīye trayodaśaḥ khaṇḍaḥ //13//
caturdaśaḥ khaṇḍaḥ
athāto vināyakānvayākhyāsyāmaḥ // mangs_2,14.1 //śālakaṭaṅkaṭaśca kūṣmāṇḍarājaputraścosmitaśca devayajanaśceti // mangs_2,14.2 //etairadhigatānāmimāni rupāṇi bhavanti // mangs_2,14.3 //loṣṭhaṃ mṛdgāti // mangs_2,14.4 //tṛṇāni cchinatti // mangs_2,14.5 //aṅgeṣu lekhān likhati // mangs_2,14.6 //apasvapnaṃ paśyati // mangs_2,14.7 //muṇḍān paśyati // mangs_2,14.8 //jaṭilān paśyati // mangs_2,14.9 //kāṣāyavāsasaḥ paśyati // mangs_2,14.10 // /uṣṭrānsūkarān gardabhāndivākīrtyādīnanyāṃścāprayatānsvapnānpaśyati // mangs_2,14.11 //antarikṣaṃ krāmati // mangs_2,14.12 //adhvānaṃ vrajanmanyate pṛṣṭhato me kaścidanuvrajati // mangs_2,14.13 //etaiḥ khaluvināyakairāviṣṭā rājaputrā lakṣaṇavanto rājyaṃ na labhante // mangs_2,14.14 //kanyāḥ patikāmā lakṣaṇavatyo bhartṝnna labhante // mangs_2,14.15 //striyaḥ prajākāmā lakṣaṇavatyaḥ prajāṃ na labhante // mangs_2,14.16 //strīṇāmācāravatīnāmapatyāni mriyante // mangs_2,14.17 //śrotriyo 'dhyāpaka ācāryatvaṃ na prāpnoti // mangs_2,14.19 //adhyetṝṇāmadhyayane mahāvighnāni bhavanti // mangs_2,14. 19 //vaṇijāṃ vaṇikpatho vinaśyati // mangs_2,14.20 //kṛṣikarāṇāṃ kṛṣiralpaphasā bhavati // mangs_2,14.21 //teṣāṃ prāyaścittam // mangs_2,14.22 //mṛgākharakulāyamṛttikārocanā guggulāḥ // mangs_2,14.23 //caturbhyaḥ prasravaṇebhyaścaturudakumbhānavyaṅgānāharet // mangs_2,14.24 //sarvagandhasarvarasasarvauṣadhīḥ sarvaratnāni copakalpaya pratisaradadhimadhughṛtamiti // mangs_2,14.25 //
etān saṃbhārānsaṃsṛjya ṛṣabhacarmāruhyāthainaṃ--

sahasrākṣaṃ śatadhāramṛṣibhiḥ pāvanaṃ kṛtam /
tābhiṣṭvābhiṣiñcāmi pāvamānīḥ punantu tvā //

agninā dattā, indreṇa dattā, somena dattā, varuṇena dattā, vāyunā dattā,viṣṇunā dattā bṛhaspatinā dattā, viśvairdevairdattaḥ, sarvairdevairdattā oṣadhaya āpo varuṇasaṃmitāstābhiṣṭvābhiṣiñcāmi pāvamānīḥ punantu tveti

sarvatrānuṣajati--

yatte keśeṣu dairbhāgyaṃ sīmante tatra mūrddhani /

lalāṭe karṇayorakṣṇorāpasta----tu te sadā //

bhagaṃ te varuṇe rājā bhra---sūryo bṛhaspatiḥ /

bhagamindraśca vāyuśca---saptarṣayo daduḥ //
iti // mangs_2,14.26 //adhista--- niśāyāṃ sadyaḥ pīḍitasarṣapatailamamaudumbareṇa sruveṇa --- catasra āhutirjuhoti (oṃ) śālakaṭaṅkaṭāya sva-- kūṣmāḍarājaputrāya svāhā, usmitāya svāhā, devayajanāyā svāheti // mangs_2,14.27 //ata ūrdhvaṃ grāmacatuṣpathe nagaracatuṣpathe nigamacatuṣpathe sarvatomukhāndarbhānāstīrya nave śūrpe balimupaharati phalīkṛtāṃstaṇḍulānaphalīkṛtāṃstaṇḍulānāmaṃ māṃsaṃ pakvaṃ māṃsamāmānmatsyānpakvānmatsyān āmānapūpānpakvānapūpānpiṣṭāngandhānapiṣṭāngandhā---- madhupānaṃ maireyapānaṃ surāpānaṃ muktaṃ mālyaṃ grathithaṃ mālyaṃ raktaṃ mālyaṃ śuklaṃ mālyaṃ raktapītaśuklakṛṣṇanīlaharitacitravāsāṃsi mākalmāṣamūlabhalamiti // mangs_2,14.28 //
atha devānāmāvāhanaṃ vimukhaḥ śeyeno bako yakṣaḥ kalaho bhīrurvināyakaḥ kūṣmāṇḍarā---- yajñāvikṣepī kulaṅgāpamāro yūpakeśī sūparakroḍī haimavato, jambhako virūpākṣo lohitākṣo vaiśravaṇo mahāseno mahādevo mahārāja iti /
ete me devāḥ prīyantāṃ prītā māṃ prīṇayantu tṛptā māṃ tarpayantviti // mangs_2,14.29 //

adhiṣṭhiter'ddharātra ācāryo grahānupatiṣṭhate /
bhagavati bhagaṃ me dedi, varṇavati varṇaṃ me dehi, rūpavati rūpaṃ me dehi, tejasvini tejo me dehi, yaśasvini yaśo me dehi, putravati putrānme dehi, sarvavati sarvānkāmānme pradehīti // mangs_2,14.30 //

ata ūrdhvamudita āditye vimale sumuhūrtte sūryapūjāpūrvakamardhyadānamupasthānaṃ ca--

namaste astu bhagavan śataraśme tamonuda jahi me deva daurbhagyaṃ saubhāgyena māṃ saṃyojayasva //
iti // mangs_2,14.31 //atha brāhmaṇatarpaṇam // mangs_2,14.32 //ṛṣabo dakṣiṇā // mangs_2,14.33 //iti dvitīye caturdaśaḥ khaṇḍaḥ //14//
pañcadaśaḥ khaṇḍaḥ

yadi duḥsvapnaṃ paśyedvyāhṛtibhistilān hutvā diśā upatiṣṭhet /

bodhaśca mā pratibodhaśca purastādgopāyatām /
asvapnaśca mānavadrāṇaśca dakṣiṇato gopāyatām //

gopāyamānaṃ ca māṃ rakṣamāṇaṃ ca paścād gopāyatām /
jāgṛviśca mārundhatī cottarato gopāyatām //

viṣṇuśca me pṛthivī ca nāgāścādhastādgopāyatām /
bṛhaspatayaśca me viśve ca me devā dyauścopariṣṭhādgopāyatām // mangs_2,15.1 //
evaṃ yasmiṃścotpanne 'narthān śaṅketa // mangs_2,15.2 //vyāhṛtibhistilān hutvā tapaḥ pratipadyeta dvādaśarātraṃ ṣaḍrātraṃ trirātramokarātraṃ vā // mangs_2,15.3 //yadi samutpātaṃ manyeta tadvā // mangs_2,15.4 //yadi parvasu mārtikaṃ bhidyate pārthivamāsi pṛthivīṃ dṛṃhasva yoniṃ gaccha svāhetyapsu praharet // mangs_2,15.5 //
yadyarcā dahyedvā naśyedvā prapatedvā prabhajedvā prahasedvā pracaledvā, sthālyā vā sthālīmāsicya dakṣiṇottarā vā sthālī bhidyetottarā vopalāśe niyamya dvāravaṃśo vā sphuṭet / gaur vā gāṃ dhayet, strī vā striyamāhanyāt, kartasaṃsarge , halasaṃsarge, musalaprapatane, musalaṃvāvaśīryetānyasmiṃścādbhuta etābhirjuhuyāt--

svasti na indro vṛddhaśravāḥ svastinaḥ pūṣā viśvavedāḥ / svasti nastārkṣyo ariṣṭanemiḥ svastino bṛhaspatirdadhātu /

svasti no mimītāmāśvinā bhagaḥ svasti devyaditiranarvaṇaḥ /
svasti pūṣā asuro dadhātu naḥ svastidyāvāpṛthivī sucetunā //

svastaye vāyumupabravāmahai somaṃ svasti bhuvanasya yaspatiḥ /
bṛhaspatiṃ sarvagaṇaṃ svastaye svastaya ādityāso bhavantu naḥ //

viśve devā no adyā svastaye vaiśvānaro vasurāgniḥ svastaye /
devā avantvṛbhavaḥ svastaye svasti no rudraḥ pātvaṃhasaḥ //

svasti naḥ paśyāsu dhanvasu svastyapsu vrajane svarvataḥ /
svasti naḥ pathyākṛteṣu yoniṣu svasti rāye manuto dadhātu naḥ //
trātāramindraṃ, mā te asyāṃ, vina indra, mṛgo na bhīmastaṃ, śaṃyorāvṛṇīmaha iti daśāhutayaḥ // mangs_2,15.6 //jayaprabhṛti samānam // mangs_2,15.7 //iti dvitīye puruṣe pañcadaśaḥ khaṇḍaḥ //15//
ṣoḍaśaḥ khaṇḍaḥ
sarpebhyo bibhyat śrāvaṇyāṃ tūṣaṇīṃ bhaumamekakapālaṃśrapayitvākṣatasaktūn piṣṭvā svakṛta iriṇe darbhānāstīryācyutāya dhruvāya bhaumāya svāheti juhoti // mangs_2,16.1 //samīci nāmāsīti paryāyairupatiṣṭhate pratidiśaṃ dvābhyāṃ madhye // mangs_2,16.2 //
akṣatasaktūnāṃ sarpabaliṃ harati īśānāyetyeke

sarpo 'si sarpāṇāmadhipatistvayi sarve sarpāḥ /

balihāro 'stu sarpāṇāṃ namo astuṣurmāririṣurmāhiṃsiṣurmādāṃ si sarpāḥ //

māno agne visṛjo adhāyā viṣyave ripave ducchunāyai /
mā datvate daśate mādate no mā rīṣate sahasāvanparādāḥ //

sarpo 'si sarpāṇāmadhipatiratnena manuṣyāṃ srāyase 'pūpena sarpān //

tvayi santaṃ mayi santa mākṣiṣurmārīriṣurmā hiṃsiṣu mā dāṅkṣu sarpāḥ //
namo astu sarpebhya iti tisṛbhiśca // mangs_2,16.3 //dhruvāmuṃ te paridadāmīti sarvāmātyānnāmagrāhamātmānaṃ ca // mangs_2,16.4 //etena dharmeṇa caturo māsānsarpabaliṃhṛtvā viramati // mangs_2,16.5 //tūṣṇīmapi kṣudrā prakṣālitapāṇiḥ // mangs_2,16.6 //iti dvitīye ṣoḍaśaḥ khaṇḍaḥ //16//
saptadaśaḥ khaṇḍaḥ

ayūthike bhayārtte kapote gṛhān praviṣṭe tasyājnau padaṃ dṛśyeta dadhāni sakatuṣu ghṛte vā devāḥ kapota iti pratyṛcaṃ japejjuhuyādvā devāḥ kapota iṣito yadicchandūto nirṛtyā idamājagāma /

tasmā arcāma kṛṣṇavāma niṣkṛtiṃ śaṃ no astu dvipade śaṃ catuṣpade //

śivaḥ kapota iṣito no astvanāgā devāḥ śakuno gṛheṣu agnirhi vipro juṣatāṃ havirnaḥ parihetiḥ pakṣiṇo no vṛṇāktu //

hetiḥ pakṣiṇī na dabhātyasmānāṣṭyāṃ padaṃ kṛṇute agnidhāne /
saṃ no gobhyaśca puruṣebhyaścāstu māno hiṃsīdiha devāḥ kapotaḥ //

yadulūko vadati moghametadyatkapotaḥ padamagnau kṛṇoti /
yasya dūtaḥ prahita eṣa etattasmai yamāya namo astu mṛtyave //

ṛcā kapotaṃ nudata pramodamiṣaṃ madantaḥ pari gāṃ nayadhvam /
saṃyopayanto duritāni viśvā hitvā na ūrjaṃ prapatātpatiṣṭhaḥ //
iti // mangs_2,17.1 //padamādāya dakṣiṇā pratyag haranti // mangs_2,17.2 //sahādhikaraṇairyanti // mangs_2,17.3 //svakṛta iriṇe padaṃ nyasyādhyadhi // mangs_2,17.4 //dhāmno dhāmna iti tisṛbhiḥ parogoṣṭhaṃ mārajayante // mangs_2,17.5 //anapekṣamāṇāḥ pratyāyanti // mangs_2,17.6 //agna āyūṃṣi pavase agnirṛṣiragne pavasveti pratyetya japanti // mangs_2,17.7 //iti dvitīye saptadaśaḥ khaṇḍaḥ //17//
aṣṭādaśaḥ śaṇḍaḥ
ṣaḍāhutaṃ pratipadi putrakāmaḥ // mangs_2,18.1 //
payasi sthālīpākaṃ śrapayitvā tasya juhoti--

brahmaṇāgniḥ saṃvidāno rakṣohā bādhātāmitaḥ / amī vā yaste garbhaṃ durṇāmā yonimāśaye /

yaste garbhamamī vā durṇāmā yonimāśaye /
agniṣṭhaṃ brahmaṇā saha niṣkramyādamanīnaśat //

yaste hantī patayantaṃ niṣatsnuṃ yaḥ sarīsṛpam /
jātaṃ yaste jighāṃsati tamito nāśayāmasi //

yastvā svapnena tamasā mohayitvā nipadyate /
prajāṃyaste jighāṃsati tamito nāśayāmasi //

ye te ghnantyapso gandharvā goṣṭhāśca ye /
kravyādaṃsura devinaṃ tamito nāśayāmasi //

yasta ūru viharatyantarā dampatī śaye /
yoniṃ yo antarāreḍhi tamito nāśayāmasi //

abhinnāṇḍā vṛddhagarbhā ariṣṭhā jīvasūkarī /
vijāyatāṃ prajāyatāmiyaṃ bhavatu tokinī //

viṣṇuryoniṃ kalpayatu tvaṣṭā rūpāṇi piṃśatu /
āsiñcatu prajāpatirdhātā garbhaṃ dadhātu te //

garbhaṃ dhehi sītīvāli garbhaṃ dhehi sarasvati /
garbhaṃ te aśvinau devāvādhattāṃ puṣkarasrajā //

hiraṇyayī araṇīyaṃ nirmanthato aśvinā /
taṃ te garbhaṃ havāmahe daśame māsi sūtave //

paraṃ mṛtyo anuparehi panthāṃ yaste sva itaro devayānāt /
cakṣuṣmate śṛṇavate te bravīmi mānaḥ prajāṃ rīriṣo mota vīrān //
iti dvādaśagarbhavedinyaḥ ṣaḍādyāḥ sthālīpākasya ṣaḍutarā ājyasya // mangs_2,18.2 //jayaprabhṛti samānam // mangs_2,18.3 //
naijameṣaṃ sthālīpākaṃ śrapayitvā yathā ṣāḍāhutam---

nejameṣa parāpata suputraḥ punarāpata /
asyai me putrakāmāyai punarādhehi yaḥ pumān //

yatheyaṃ pṛthivī mahyamuttānā garbhamādadhe /
evaṃ taṃ garbhamādhehi daśame māsi sūtave //

viṣṇoḥ śreṣṭhena rupeṇāsyāṃ nāryāṃ gavīnyām /
pumāṃsaṃ putramādhehi daśame māsi sūtave //

pākayajñānsamāsādya ekājyāmekabahirṣi /
ekaṃ sviṣṭakṛtaṃ puryannānā satyapi daivate nānā satyapi daivate // mangs_2,18.4 //
iti dvitīyapuruṣe 'ṣṭādaśaḥ khaṇḍaḥ //18//
iti maitrāyaṇīyamānavagṛhyasūtre dvitīyapuruṣākhyo bhāgaḥ /
sūtraṃ ca samāptam //
— Mānavagṛhyasūtra (= Maitrāyaṇīyamānavagṛhyasūtra) (Academic edition — see source file header)

